Harga rumah mahal, pendapatan rendah, ramai masih tinggal dengan ibu bapa

Hassan Basri, 43 tahun, menumpang dan berkongsi flat dengan ibu bapanya dan seorang ibu saudara di Cheras, Kuala Lumpur sejak tahun 2005 selepas tamat zaman persekolahan.
Hassan menyifatkan keadaan rumah dengan dua bilik tidur dan satu bilik air itu sebagai sempit dan bising terutamanya pada waktu petang apabila kanak-kanak keluar bermain di koridor rumah.
Dia seringkali berasa terdesak untuk pindah keluar dari rumah tersebut dan menyewa tempatnya sendiri tetapi status kewangan tidak mengizinkan.
Kadar sewa rumah dan unit bilik tertinggi adalah di Kuala Lumpur menyebabkan Hassan terperangkap dengan perkongsian rumah bersama ahli keluarganya walaupun sudah bekerja dan menganjak ke usia 40 tahun.
"Saya sentiasa mencari bilik yang sesuai untuk disewa tetapi tidak mampu.
“Kadar bayaran yang tinggi tidak memadai dengan upah saya sebagai pemandu bas kilang yang meraih pendapatan kurang RM2000 sebulan," katanya kepada MalaysiaNow.
Menurut Hassan, di rumah flat itu dia tidak memiliki bilik tidur sendiri kerana bilik tidur kedua perlu diberikan kepada ibu saudaranya yang mengalami sakit kencing manis kronik.
"Tiada siapa yang percaya bila saya kata tinggal bersama mak ayah di umur macam ni. Sebab itu saya masih belum berkahwin sehingga sekarang, tidak mampu untuk sara keluarga.
"Ramai juga penduduk di sini kongsi rumah dengan ibu bapa tetapi mereka kebanyakannya bekerja dan sudah berkeluarga. Umur juga masih muda."
Kisah Hassan menjadi semakin biasa dalam kalangan penduduk miskin bandar yang tidak mampu membeli rumah di kawasan bandar-bandar utama seperti di Lembah Klang.
Berdasarkan statistik Bank Negara Malaysia (BNM) sebelum pandemik Covid-19, jumlah rakyat Malaysia yang tidak mampu membeli rumah berasaskan nilaian harga semasa adalah sangat serius mengikut piawaian standard antarabangsa.
Kebanyakan rakyat Malaysia tidak mampu untuk membeli rumah baru yang purata bernilai RM417,262 berbanding harga maksimum rumah yang mampu dimiliki hanya bernilai RM282,000.
Seperti Hassan, terdapat juga mereka yang memilih untuk berkongsi tempat tinggal dengan ahli keluarga atas sebab tanggungjawab sosial seperti menjaga ibu bapa yang tua.
Bagaimanapun, ketika ditanya lebih lanjut, persoalan tentang kemampuan dan kewangan tetap menjadi sebab utama mereka memilih gaya hidup tersebut.
Seorang suri rumah mahu dikenali sebagai Ika juga mengambil keputusan untuk berkongsi rumah bersama ibu bapa meskipun sudah berumah tangga dan mempunyai anak.
Dia menyifatkan dirinya sebagai tidak pernah keluar dari rumah sejak kecil dan dewasa, lebih selesa untuk terus berada di bawah jagaan dan pengawasan ibu bapanya.
"Mungkin sekarang saya yang jaga dan awasi mak bapa saya. Keadaan sekeliling saya masih ada stigma tentang hidup berkongsi rumah. Kenapa saya tak mahu berdikari dan sebagainya.
"Tetapi suami saya seorang sahaja yang cari duit untuk sara keluarga. Kami tak mampu nak beli rumah dalam masa terdekat ini.
"Kami perlu lebih masa untuk menyimpan dan menguruskan duit supaya boleh beli rumah sendiri."
Minggu lalu, syarikat perunding hartanah terkemuka Asia, PropertyGuru melalui Kajian Sentimen Pengguna Separuh Kedua 2022 menyatakan 51% rakyat negara ini tidak layak untuk skim perumahan mampu milik kerajaan dan tidak mampu membeli hartanah tanpa bantuan kewangan.
Ditambah pula dengan kenaikan kadar dasar semalaman (OPR), bakal pembeli rumah dijangka akan terus berdepan dengan krisis kemampuan dan kebimbangan terhadap kadar inflasi yang berterusan.
Pinjaman rumah sukar lulus
Dalam pada itu, seorang ejen jualan di sebuah syarikat hartanah di Damansara, Selangor berkata tidak dinafikan kadar ketidakmampuan rakyat membeli rumah pertama semakin meningkat.
Menurut Jason Tan yang menjual hartanah di sekitar Lembah Klang sejak 19 tahun lalu, trend itu mula dikesan sejak tahun 2016 apabila kadar OPR berada pada 4.4% berbanding 3.9% pada tahun 2012.
"Harga sebuah rumah tidak lagi mampu milik kerana berkali ganda daripada pendapatan isi rumah setahun.
"Bagaimanapun, hutang atau pinjaman rumah amat penting kerana faktor penggerak pertumbuhan kredit negara.
“Sebab itu, bank akan berusaha untuk luluskan pinjaman dan sokong bantuan kerajaan untuk rakyat milik rumah pertama," katanya kepada MalaysiaNow.
Mengulas lanjut, Jason berkata pengalamannya menjual unit-unit hartanah di kawasan elit dan bandar-bandar pada masa ini amat berbeza dengan situasi yang berlaku 10 tahun lalu.
Ketika itu, katanya, ramai individu berkerja layak mendapat pinjaman tetapi tidak tahu bagaimana proses membeli rumah.
"Sekarang mereka lebih pandai dan tahu proses memohon pinjaman rumah kerana sifu-sifu hartanah terlalu ramai di media sosial.
"Tetapi masalah sekarang, mereka tidak mampu dan tidak layak.
“Jadi tidak hairanlah mengapa ramai yang memilih untuk berkongsi tempat tinggal dengan keluarga dan rakan-rakan,” katanya.


Najib pula mohon dapatkan pasport untuk lawat anak di Singapura

Selepas Mahkamah Tinggi hari ini membenarkan pasport Rosmah Mansor dipulangkan sementara untuk melawat anak perempuannya yang dijangka melahirkan anak kedua dalam tempoh dua minggu lagi, Najib Razak turut membuat permohonan sama di Mahkamah Rayuan Putrajaya.Berdasarkan salinan dokumen yang diperoleh menerusi sistem kehakiman hari ini, dinyatakan bahawa bekas perdana menteri itu membuat permohonan untuk pasport antarabangsanya diserahkan secara sementara kepadanya bermula 20 Oktober ini atau seawal yang mungkin sehingga 22 November 2021.Najib memfailkan notis usul itu semalam (14 Oktober) menerusi Tetuan Shafee & Co bagi membolehkan beliau melawat anak perempuannya Nooryana Najwa yang kini berada di Singapura dan bakal melahirkan anak kedua dalam masa terdekat.Dalam notis itu, Najib memohon untuk pasportnya diserahkan selewat-lewatnya pada 20 Okt ini bagi membolehkan beliau membuat pembaharuan pasport sebelum berangkat ke Singapura pada 3 November depan.Dalam afidavit sokongannya, Najib berkata anak perempuannya itu kini menetap di Singapura bersama suami dan anak sulungnya yang berusia empat tahun.“Selain suami dan anaknya, Nooryana tidak mempunyai ahli keluarga lain di sana untuk membantu dan menemaninya sepanjang tempoh mengandung sehingga kelahiran tersebut.“Saya bertanggungjawab untuk memastikan Nooryana dijaga rapi dan mendapat sokongan serta rawatan yang diperlukan memandangkan beliau pernah mengalami komplikasi yang serius semasa melahirkan anak pertamanya,” kata Najib dalam afidavit itu.Najib berkata beliau juga tidak mempunyai risiko untuk melarikan diri kerana keluarga dan kerjayanya sebagai seorang bekas menteri dan menteri besar selain sumber pendapatan serta hartanya berada di Malaysia.“Tambahan pula, saya sedang berada di bawah ikat jamin RM7 juta dan ia bukanlah jumlah yang kecil. Saya juga telah menghadiri kesemua tarikh perbicaraan yang ditetapkan mahkamah sebelum ini,” katanya.Peguam Rahmat Hazlan yang mewakili Najib ketika dihubungi pemberita mengesahkan bekas perdana menteri itu telah memfailkan permohonan tersebut.Berdasarkan hasil semakan di laman web kehakiman, permohonan itu akan didengar di Mahkamah Rayuan pada Isnin depan (18 Oktober).Pada 28 Julai 2020, Najib didapati bersalah terhadap tujuh pertuduhan melibatkan pecah amanah jenayah, pengubahan wang haram dan menyalahgunakan kuasa melibatkan RM42 juta dana SRC International Sdn Bhd dan kes itu kini dalam peringkat rayuan di Mahkamah Rayuan.


Lembu diikat pada tali, ahli politik?

Lembu diikat pada tali, manusia diikat pada janji.
Martabat manusia dinilai daripada pegangannya kepada janji.
Apa yang dikata sepatutnya ialah apa yang patut dikota.
Akan tetapi, pada zaman ini, segalanya berubah.
Apabila manusia tidak lagi mempercayai dirinya dapat berpegang pada janji dan amanah, maka manusia bangkit mencari idea untuk mengikat dirinya dengan undang-undang.
Macam-macam perjanjian antara manusia kini diikat oleh undang-undang.
Dan ini termasuklah Pindaan Rang Undang-Undang (RUU) Akta Perlembagaan (Pindaan) (No 3) 2022 yakni Akta Anti Lompat Parti yang diluluskan di Parlimen baru-baru ini.
Ahli politik terdiri daripada manusia-manusia yang bakal dikurniakan kuasa terbesar di dalam sesebuah negara untuk memimpin rakyat dan mentadbir.
Akan tetapi, mereka yang sepatutnya menjadi model kepada rakyat tidak mempercayai diri dapat berpegang pada amanah yang diberi, sehinggakan memerlukan undang-undang untuk memastikan diri sendiri tidak akan melompat parti.
Begitulah kelakarnya tahap politik Malaysia hari ini.
Yang peliknya, ramai yang pernah melompat juga menyokong RUU tersebut.
Akta Lompat Parti tidak menyelesaikan punca lompat parti.
Masalah lompat parti ini berpunca daripada sistem pilihan raya negara yang tidak rapi.
Bayangkan untuk seseorang calon bertanding di atas nama parti, mereka memerlukan watikah pencalonan daripada parti itu sendiri.
Tiba-tiba selepas menang pilihan raya, kerusi yang dimenangi ahli politik itu menjadi hak milik peribadi dan bukannya hak parti.
Itu satu kepelikan.
Sepatutnya Perlembagaan dipinda agar kerusi Dewan Undangan Negeri (DUN) mahupun Parlimen yang dimenangi menjadi hak milik parti atau gabungan politik.
Ahli politik hanya diberi amanah untuk menjaga kerusi tersebut.
Jika ahli politik itu melompat atau dipecat parti, kerusi itu masih milik parti yang menang.
Dengan itu, tiada ahli politik yang akan melompat kerana dia tidak boleh melompat bersama kerusinya.
Jika ada ahli politik yang meninggal dunia sebelum pilihan raya seterusnya, parti yang menang hanya perlu melantik pengganti.
Langsung tiada keperluan untuk mengadakan pilihan raya kecil.
Dengan begitu, pilihan rakyat dapat dihormati dan dikekalkan sehingga pilihan raya seterusnya tanpa boleh disabotaj oleh ahli politik.
Maaflah, makin difikir, makin kelihatan RUU Anti Lompat Parti ini agak merendahkan martabat ahli politik, yang sepatutnya dapat diikat pada janji yang paling asas iaitu jangan khianat pada undi rakyat.


Peranan geofizik untuk pembangunan bidang pertanian

Pertumbuhan penduduk akan sentiasa meningkat dari masa ke masa. Pertumbuhan penduduk pasti memerlukan makanan yang lebih banyak dan juga menuntut kualiti yang lebih baik dan kuantiti yang lebih banyak. Teknologi untuk memantau sifat fizikal tanah pertanian yang diperlukan untuk menghasilkan produk yang bermutu dan berkualiti. Penyelidikan geofizik dapat digunakan untuk memantau kawasan pertanian dan digunakan sebagai kaedah yang berkesan dalam bidang pertanian. Kaedah ini dapat membantu petani dalam membuat keputusan seperti “tanaman apa yang sesuai ditanam, ada sumber air yang cukup kah? fizikal tanahnya padat atau gembur?” di ladang mereka.Pada asasnya, kaedah geofizik dapat digunakan untuk pemetaan tanah, mengetahui sifat fizikal tanah melalui keberintangan geoelektrik, kekonduksian, mengukur tahap kemasukan air masin dari kawasan tanah pertanian pesisir pantai dan dapat mengukur tahap kandungan air secara langsung tanpa merosakkan objek. Selain itu, kaedah geofizik juga dapat menentukan kedalaman batuan dasar, ketebalan tanah baki dan bongkah batuan yang mungkin menyukarkan proses penggemburan tanah. Harus diingat bahawa kesuburan tanah dipengaruhi oleh jenis batuan dasar seperti kandungan mineral yang sesuia atau tidak untuk sesuatu jenis tanaman. Dengan mengetahui lapisan tanah, kita dapat memberi input kepada petani dalam bentuk sesuatu yang akan menjadi lebih baik.Geofizik dalam pertanian memberi tumpuan kepada kedalaman yang jauh lebih dangkal daripada aktiviti geofizik penjelajahan minyak atau perlombongan mahupun penerokaan air bawah tanah. Kedalaman tanah yang dipetakan difokuskan pada lapisan tanah atas, yang berada 10-30 cm di bawah permukaan. Kaedah geofizik yang dapat digunakan untuk pertanian meliputi: kaedah keberintangan geoelektrik, radak tusuk bumi, induksi elektromagnetik, seismos pembiasan, magnetik (dengan mengukur medan magnet bumi), dan pengutuban teraruh. Kaedah ini boleh digunakan dalam kombinasi dengan kaedah sains tanah (pH, nutrisi, jenis tanah, dll.) untuk mengukuhkan hasil tafsiran.Beberapa pertimbangan mesti dibuat sebelum memulakan penyelidikan geofizik dalam pertanian, termasuk:Pemilihan kaedah atau gabungan beberapa kaedah. Dalam geofizik, kaedah mempunyai kelebihan dan kekurangan sehingga dalam penyelidikan geofizik kombinasi kaedah biasanya diterapkan tergantung pada sumber kewangan.Mengetahui kedalaman dan ketetapan yang hendak diukur.Masa penyiasatan (musim dan cuaca). Beberapa kaedah geofizik tidak kondusif jika dijalankan semasa hujan atau mungkin ada beberapa hasil pengukuran yang akan berbeza jika dijalankan semasa musim hujan atau kemarau.Kawasan atau grid dan penentuan kedudukan pengukuran.Aspek pemprosesan atau analisis (ketepatan dan kepantasan/kelajuan), alangkah baiknya jika di lapangan, selain melakukan pengukuran, anda juga dapat mentafsirkan secara langsung.Berikut adalah beberapa kajian kes yang dapat disumbangkan oleh ahli geofizik dalam bidang pertanian:Pemetaan kawasan yang terjejas oleh pencerobohan air laut; bagaimana memetakan ini? Boleh dengan kaedah keberintangan geoelektrik, kerana air laut jauh lebih konduktif daripada air tawar.Pemetaan pencemaran di kawasan pertanian, apa jenis pencemaran? Pencemaran boleh disebabkan oleh baja atau racun perosak yang berlebihan, kaedah GPR boleh digunakan untuk menyelesaikan kes ini (Giovena Bitella et al., 2015).Pemantauan paras air bawah tanah di kawasan gambut, masalah di kawasan gambut adalah bagaimana memantau air bawah tanah semasa kemarau? Sekiranya permukaan air bawah tanah berada di bawah 50 cm, ia agak selamat (tidak terbakar) tetapi contohnya permukaan di atas 50 cm berisiko tinggi terkena kebakaran.Mengenal pasti dan memetakan sifat tanah yang mempengaruhi pertumbuhan atau pembesaran dan hasil tanaman. Penambakan dan pemulihan kawasan yang dilanda bencana, sebagai contoh: jika terdapat kawasan pertanian yang dilanda banjir, bagaimana kita tahu adakah kawasan tersebut masih sesuai untuk tanah pertanian atau tidak? Mengetahui kawasan yang sesuai dan potensi hasil tanah ubi.Untuk menganggarkan kadar pelonggaran akar pada ubi kayu. Adakah ubi sudah cukup matang sebelum digali?Pemetaan geometri akar pokok tanaman, dan pemetaan secara berulang terhadap kandungan air dalam tanah.Menentukan hubungan tekanan antara bacaan rintangan semula jadi terhadap nilai rintangan  tanaman, tanah dan tekanan air. Sebagai penutup, penulis percaya bahawa kaedah geofizik dapat digunakan dalam kerja pertanian dan membantu banyak pihak dalam meningkatkan kualiti dan kuantiti dalam pertanian. Berikut adalah senarai bahan bacaan yang boleh dirujuk:Mutair, A. A., Suarau, O. O. & A., Abdulrasoul.  2018.  Electrical conductivity method for predicting yields of two yam (Dioscorea alata) cultivars in a coarse textured soil. International Soil and Water Conservation Research  Volume 6, Issue 3, Pp 230-236. Yusof, N.F., Mohamed Z., H., Juahir ,& N.Z., Karim. 2016. Application of Geophysical Technique in Investigation of Groundwater Quality at Melaka Tengah Malacca .Journal of Advanced Research Design Vol. 24, No. 1. Pp 1-12.F. A. Azizan, et al 2018. Groundwater Assessment Using Geophysical Survey at Insat, Perlis, Malaysia. IOP Conf. Ser.: Mater. Sci. Eng. 429.Barry A., Jeffrey, J. D., and R., E., Mohammad. 2008. Handbook of Agricultural Geophysics. Broken Sound Parkway NW, Suite 300: Taylor & Francis Group, LLC.Alfredo Degrado et al. 2017. Ground penetrating radar: a case study for estimating root bulking rate in cassava (Manihot esculenta Crantz). Plant Methods 13, 65 (2017).Eluwole, A.B., and Olorunfemi, M.O. 2020. Relationship between in-situ spatial soil resistivity and selected soil physical properties. Malaysian Journal of Soil Science Vol. 24: 51-66Giovanni Bitella et.al. 2015. Geophysical Techniques for Plant, Soil, and Root Research Related to Sustainability. The Sustainability of Agro-Food and Natural Resource Systems in the Mediterranean Basin, DOI 10.1007/978-3-319-16357-4_23.Larisa Golovko, Anatoly I. Pozdnyakov. 2007. ELECTRICAL GEOPHYSICAL METHODS IN AGRICULTURE //Proceedings of the 4th International Symposium on Intelligent Information Technology in Agriculture (ISIITA) October 26-29, 2007, Beijing, China pp.457-471.Ahmad Khairul Azmi adalah pelajar Sarjana Geofizik Kejuruteraan dan Persekitaran, UKM Mohd Hariri Arifin adalah pensyarah di Jabatan Sains Bumi dan Alam Sekitar, UKM* Tulisan ini adalah pandangan peribadi penulis yang tidak semestinya mencerminkan pandangan MalaysiaNow


Ahli Parlimen kerajaan cadang Suruhanjaya Koperasi bebas seperti SPR, SPRM

Seorang ahli Parlimen PKR mencadangkan Suruhanjaya Koperasi dijadikan sebuah fungsi bebas seperti peranan yang dibawa oleh Suruhanjaya Pilihan Raya (SPR) dan Suruhanjaya Pencegahan Rasuah Malaysia (SPRM).
Ahli Parlimen Pasir Gudang Hassan Karim berkata ini kerana terdapat banyak perkara dan peruntukan di dalam suruhanjaya tersebut berada di bawah bidang kuasa Kementerian Pembangunan Usahawan dan Koperasi.
Ini termasuklah lantikan ahli-ahli Lembaga Pengarah.
Situasi itu menunjukkan keberadaan Suruhanjaya Koperasi tidak ubah seperti satu lagi jabatan di bawah kementerian-kementerian yang lain.
"Lantikan ahli-ahli lembaga, semuanya perlulah dilantik oleh Yang di-Pertuan Agong atas nasihat perdana menteri.
"Perdana menteri mungkin boleh dapatkan nasihat daripada menteri berkenaan, barulah suruhanjaya dapat berfungsi dengan sebaiknya," katanya ketika membahas Rang Undang-undang (RUU) Suruhanjaya Koperasi pindaan tahun 2023.
RUU berkenaan bertujuan meminda Akta Suruhanjaya Koperasi Malaysia 2007 (Akta 665) untuk menjelaskan pembahagian kuasa lembaga pengarah dan menyusun semula perjawatan dalam suruhanjaya.
Sehingga kini, pentadbiran dan urusan harian suruhanjaya itu dijalankan oleh pengerusi eksekutif.
Menerusi cadangan pindaan, pentadbiran urusan dan hal ehwal harian suruhanjaya akan dijalankan oleh jawatan baru iaitu ketua pegawai eksekutif, manakala pengawasan pelaksanaan dasar pengerusi yang ketika ini dikenali sebagai pengerusi eksekutif.
Penyusunan baru ini juga turut mencadangkan dua jawatan baru iaitu timbalan ketua pegawai eksekutif dan setiausaha suruhanjaya.
Mengulas lanjut, Hassan menegaskan fungsi Suruhanjaya Koperasi perlu diperkasakan kerana ianya akan menyumbang kepada kemajuan pergerakan koperasi di seluruh negara.
Katanya, gerakan koperasi di Malaysia sememangnya wujud tetapi platform mereka tidak dikenali atas nama "koperasi".
Sebagai contoh Bank Kerjasama Rakyat Malaysia Berhad (Bank Rakyat) juga di bawah penyeliaan kementerian namun tidak dikenali sebagai identiti koperasi yang bebas.
"Kalau nak tengok negara kita ni bebas, tak dicekam oleh kartel, monopoli puak-puak kapitalis yang menindas rakyat.
"Tapi kita hendak supaya sektor kerajaan, GLC, GLIC terlibat dan kita mahu antara kedua-dua itu muncul gerakan koperasi rakyat dalam kalangan rakyat."
Bagi mencapai hasrat itu, katanya, pemerkasaan Suruhanjaya Koperasi perlu diberi keutamaan dan pelaksanaan terlebih dahulu.


Bicara kes Najib berhubung dana RM27 juta SRC ditangguh Ogos depan

Perbicaraan kes Najib Razak berkaitan satu lagi dana SRC International Sdn Bhd (SRC) yang menyaksikan bekas perdana menteri itu berdepan tiga pertuduhan pengubahan wang haram membabitkan RM27 juta telah ditangguhkan sehingga Ogos tahun ini.Peguamnya Nur Syahirah Hanapiah ketika dihubungi berkata tarikh perbicaraan yang ditetapkan hakim Mahkamah Tinggi Mohamed Zaini Mazlan pada Julai tahun ini telah dilapangkan namun tarikh perbicaraan dari 2 hingga 5 Ogos dan 9 hingga 10 Ogos dikekalkan.“Mahkamah turut menetapkan tarikh tambahan bagi perbicaraan itu pada Mac tahun depan iaitu dari 7 hingga 10 dan 28 hingga 31 serta pada April dari 11 hingga 14 dan 25 hingga 28,” katanya selepas prosiding pengurusan kes di hadapan timbalan pendaftar Mahkamah Tinggi Catherine Nicholas hari ini.Pada asalnya, perbicaraan ditetapkan pada Julai tahun ini iaitu dari 5 hingga 8; 12 hingga 15 dan 26 hingga 29.Timbalan pendakwa raya Mohd Ashrof Adrin Kamarul ketika dihubungi mengesahkan bahawa tarikh perbicaraan pada Ogos dikekalkan dan berkata mahkamah telah menetapkan 16 Julai untuk satu lagi pengurusan kes.Pada 3 Februari 2019, Najib mengaku tidak bersalah terhadap tiga pertuduhan pengubahan wang haram yang mana beliau didakwa menerima wang berjumlah RM27 juta hasil kegiatan haram menerusi tiga akaun bank AmPrivate Banking miliknya.Najib didakwa melakukan kesalahan terbabit di AmIslamic Bank Berhad, Bangunan Ambank Group, No. 55, Jalan Raja Chulan, pada 8 Julai 2014, menurut Seksyen 4(1)(a) Akta Pencegahan Pengubahan Wang Haram dan Pencegahan Pembiayaan Keganasan 2001 yang memperuntukkan hukuman denda maksimum RM5 juta atau penjara tidak melebihi lima tahun atau kedua-duanya, jika sabit kesalahan.Beliau sebelum ini didakwa di Mahkamah Sesyen namun kes itu dipindahkan ke Mahkamah Tinggi pada 13 Mac 2019 susulan permohonan pihak pendakwaan.Pada 28 Julai tahun lepas, hakim Mahkamah Tinggi Mohd Nazlan Mohd Ghazali menjatuhkan hukuman penjara 12 tahun serta denda RM210 juta ke atas Najib selepas mendapati ahli Parlimen Pekan itu bersalah atas tujuh pertuduhan pecah amanah, pengubahan wang haram dan menyalahgunakan kedudukan, melibatkan wang berjumlah RM42 juta milik SRC.Najib memfailkan rayuan terhadap keputusan itu dan Mahkamah Rayuan menetapkan 18 Mei untuk meneruskan pendengaran bagi kes tersebut.


Sorry.


Tentera Israel tahan 24 warga Palestin di Tebing Barat

Israel menahan 24 rakyat Palestin di Tebing Barat dan sekitar Baitulmaqdis pada Ahad, menurut Agensi Berita Jordan (Petra) memetik kenyataan Kelab Tahanan Palestin.Operasi menahan rakyat Palestin itu dibuat di bandar Hebron, Tulkarm, Jericho, Bethlehem, Jenin, Ramallah dan al-Bireh dan Baitulmaqdis.Tentera Israel mendakwa rakyat Palestin yang ditahan itu adalah terdiri dalam senarai orang yang dikehendaki.


Tiada bukti Covid-19 berasal dari Wuhan, kata WHO

Pasukan pakar Pertubuhan Kesihatan Sedunia (WHO) sangsi terhadap khabar angin mengenai Institut Virologi Wuhan (WIV) dikatakan sebagai tempat asal usul virus Covid-19.Sebaliknya, pasukan tersebut yakin dengan tahap keselamatan di kawasan itu dan memberikan penilaian yang positif terhadap cara pengurusan serta pengendalian makmal di institut berkenaan.Pasukan pakar WHO berada di China bagi menyiasat asal-usul pandemik Covid-19  dan telah melawat  WIV serta makmal institut tersebut di Wuhan, wilayah Hubei pada 3 Febuari (Rabu).Pakar epidemiologi Institut Pasteur St. Petersburg Rusia, Dr. Vladmir Dedkov mendapati makmal berkenaan dilengkapi pelbagai kemudahan berpiawaian tinggi dan sangsi bagaimana virus boleh disebarkan dari kawasan tersebut.Seorang lagi pakar, Peter Daszak, yang telah mengumpul pelbagai maklumat mengenai makmal itu mengesahkan banyak pencapaian sains dan penyelidikan berjaya dihasilkan di makmal tersebut.Mengulas mengenai Pasar Basah Huanan pula, Dr. Vladmir Dedkov mengesahkan tiada bukti menunjukkan penularan wabak berpunca daripada pasar itu.Dalam perkembangan lain, jurucakap Kementerian Luar China, Wang Wenbin pada sidang media pada  hari yang sama turut memaklumkan bahawa perbincangan antara pasukan pakar WHO dengan petugas China telah membuahkan hasil.Tambah Wang, kerja-kerja menyiasat oleh pakar-pakar tersebut ke kawasan hospital, pasar dan Pusat Kawalan dan Pencegahan Penyakit (CDC) Wuhan serta tempat-tempat lain berjalan lancar.Tegasnya, China akan meneruskan kerjasama dengan WHO secara terbuka, telus dan bertanggungjawab.


Jangan panik, kata Muhyiddin ketika kerajaan umum PKPD bersasar

Perdana Menteri Muhyiddin Yassin hari ini mengumumkan Perintah Kawalan Pergerakan Diperketatkan (PKPD) bersasar akan dilaksanakan di kawasan-kawasan berlakunya peningkatan kes Covid-19 dan memberi jaminan tidak akan menggembalikan semula Perintah Kawalan Pergerakan di seluruh negara.Dalam satu perutusan khas yang disiarkan secara langsung di seluruh negara, beliau menyeru agar orang ramai tidak berasa panik dan membuat andaian berhubung situasi yang sedang dihadapi.“Elakkan penyebaran berita-berita palsu yang boleh menyebabkan kita keliru,” katanya.Perutusan Muhyiddin dilakukan selang beberapa minit selepas Ketua Pengarah Kesihatan Dr Noor Hisham Abdullah selesai mengumumkan perkembangan harian kes Covid-19.Muhyiddin berkata, beliau mengalu-alukan pandangan ramai dalam usaha membendung penularan wabak itu dan pandangan yang baik akan dibawa kepada perbincangan dalam Majlis Keselamatan Negara (MKN).Muhyiddin juga menggesa agar orang ramai tidak menunding jari kepada mana-mana pihak selepas peningkatan Covid-19 direkodkan sejak beberapa hari berturut-turut.“Saya tahu ada pihak yang sengaja menangguk di air keruh pada waktu ini dengan mempolitikkan masalah yang sedang dihadapi oleh negara.“Jangan kita pedulikan mereka. Kita mesti fokus kepada usaha untuk menangani pandemik ini secara bersama.”Katanya, kerajaan menyedari wujud kerisauan dalam kalangan ibu bapa terhadap keselamatan anak-anak mereka di sekolah, dan menambah hanya sekolah di kawasan zon merah seperti di Sabah bakal ditutup.Bagaimanapun, katanya, sebarang arahan penutupan sekolah di seluruh negara hanya akan diputuskan mesyuarat khas MKN.Beliau menegaskan, sebarang arahan melibatkan sekatan rentas negeri hanya akan diputuskan MKN.Dalam pada itu, Muhyiddin juga mengubah tarikh pelaksanaan larangan perjalanan keluar dan masuk Sabah yang dijadualkan esok kepada 12 Oktober bagi memberi laluan kepada mereka yang terlibat untuk membuat persiapan.Tiada “double standard”Pada perkembangan sama, Muhyiddin turut meluahkan rasa kesalnya yang mendapati ramai orang tidak mengikut prosedur operasi standard (SOP) yang ditetapkan Kementerian Kesihatan (KKM) untuk membendung wabak Covid-19.Beliau berkata, secara peribadi dirinya pernah menyaksikan sendiri pelanggaran SOP seperti tidak mematuhi penjarakan sosial sewaktu Pilihan Raya Negeri (PRN) Sabah, baru-baru ini.Beliau turut menyangkal dakwaan terdapat unsur “double standard” dalam pelaksanakan SOP, mengatakan beliau sendiri melakukan kuarantin kendiri di rumah.“Ini adalah kali kedua saya menjalani kuarantin di rumah sejak pandemik Covid-19 melanda negara kita. Saya mesti patuh kepada peraturan.”Dengan nada yang lebih rendah, Muhyiddin mengatakan bahawa beliau tidak teragak-agak untuk mengambil tindakan tegas terhadap rakyat Malaysia yang enggan mematuhi SOP kesihatan yang ditetapkan.“Maafkan jika Abah ini mula menggunakan rotan,” katanya.


Kapasiti katil pesakit Covid-19 penuh di hospital swasta

Hospital-hospital swasta di Malaysia tidak lagi memiliki kapasiti ruang untuk menerima pesakit Covid-19 susulan peningkatan kes jangkitan kebelakangan ini.Dalam sebuah kenyataan hari ini, President Persatuan Hospital Swasta Malaysia Dr Kuljit Singh berkata, katil untuk kegunaan pesakit Covid-19 dan di unit rawatan rapi (ICU) di hospital-hospital swasta sudah penuh sehingga mencecah kapasiti maksimum ketika ini.Susulan itu, katanya, kebanyakan hospital swasta tidak lagi mampu menerima pesakit-pesakit Covid-19, terutamanya di Lembah Kelang.Hospital swasta menerima pesakit Covid-19 sejak Januari lalu selepas kerajaan mengarahkan premis dari sektor swasta turut terlibat dalam membantu pengurusan pandemik.Mereka turut membantu kerajaan dalam pengurusan krisis dengan melaksanakan pemeriksaan, menyediakan alat bantuan pernafasan kepada hospital kerajaan selain menawarkan sesi dialisis dan vaksinasi di premis mereka.“Kami menyediakan katil-katil, dan kepakaran berdasarkan kapasiti dan kemampuan hospital dan beberapa ribu pesakit dirawat di premis-premis swasta ini,” kata Kuljit.Bagaimanapun, katanya hospital swasta ketika ini berdepan dengan masalah kekurangan katil dan fasiliti ICU bagi merawat pesakit-pesakit Covid-19 selain kekurangan pakar dan jururawat.“Keutamaan ketika ini adalah untuk merawat pesakit dengan cara terbaik dan sentiasa mengutamakan keselamatan dan hasil rawatan.“Kami memahami fasiliti kerajaan di Lembah Kelang dan mungkin juga di Johor menerima peningkatan pesakit susulan peningkatan jumlah jangkitan” katanya.“Namun kebimbangan terbesar kami adalah sekiranya terpaksa berdepan penutupan pusat rawatan kerana kekurangan katil dan rawatan oksigen kepada orang ramai.”Beliau mencadangkan supaya kerajaan mengalihkan pesakit-pesakit bukan Covid-19 ke hospital swasta sebagai langkah segera bagi mewujudkan ruang kepada pesakit Covid-19 di hospital kerajaan dengan kos yang dipersetujui tahun lalu dan didanai sepenuhnya oleh kerajaan.


Ulasan bakal ‘disembelih’ hanya gurauan, kata Amirudin

Menteri Besar Selangor Amirudin Shari hari ini mengaku menghubungi pendahulunya Mohamed Azmin Ali berhubung kebimbangannya untuk menentang penyandang kerusi Gombak itu, sehari selepas pembantunya menafikan perbualan sedemikian berlaku. Bagaimanapun, ketika bercakap pada sidang media di Klang, Selangor Amirudin berkata perbualan antara mereka berdua hanya sekadar gurauan sahaja.
Amiruddin berkata beliau menghubungi Azmin dan sempat “berbasa-basi” dengan menteri perdagangan antarabangsa dan industri itu sebelum berbincang mengenai urusan kerja.
“(Tidak sesekali) saya dedahkan rahsia parti. Ia hanya gurauan, tidak bersangkut hal peribadi. Kalau dia nak anggap semua benda jadi serius, tak apalah, saya tahu dia agak 'boring' (bosanlah) tu," katanya dipetik The Star.
Beliau juga mendakwa perbualan kecil antara mereka dianggap serius oleh Azmin dan mengatakan menteri kanan sudah “kehabisan modal politik" dalam membuat dakwaan itu.
Awal minggu ini, Azmin, penyandang Parlimen Gombak selama tiga penggal, berkata Amirudin l menghubunginya bulan lalu untuk memberitahu kebimbangannya mengenai agenda sebenar di sebalik pencalonannya di Gombak.
Apa yang didakwa Azmin itu turut disokong isyarat kuat Presiden PKR Anwar Ibrahim yang berkata Amirudin akan dihantar untuk bertanding menentang pemimpin Bersatu itu selepas sebelumnya membayangkan beliau sendiri akan bertanding menentang bekas timbalannya itu.
"Dia kata, 'Aku disuruh bertanding di Gombak. Aku tau Min, ini dia nak sembelih aku di Gombak'," kata Azmin pada majlis Perikatan Nasional yang dianjurkan oleh PAS di Taman Melewar, Gombak, merujuk perbualannya dengan Amirudin.
Amirudin kemudiannya membisu mengenai dakwaan tersbebut, namun pembantunya, Jay Jay Denis, menafikan dakwaan Azmin dengan menyifatkannya sebagai "satu lagi siri penipuan beliau sejak Februari 2020".
“Azmin harus mula insaf kerana rakyat sedang menilai dan akan menolak pemimpin tidak bermaruah yang tidak mampu bercakap benar,” katanya kepada MalaysiaNow dalam satu kenyataan ringkas.
Azmin adalah antara sekumpulan ahli Parlimen PKR yang dipecat daripada parti selepas perselisihan antara mereka dengan Anwar.
Selepas kejatuhan kerajaan Pakatan Harapan pada awal 2020, beliau menyertai Bersatu, dan akan mempertahankan Gombak dengan tiket PN.
Sementara Amirudin dilihat ramai sebagai protege Azmin semasa beliau menjadi timbalan presiden PKR.


PN teruskan perbincangan elak pertembungan lawan BN pada PRU15, kata Muhyiddin

Perikatan Nasional (PN) terbuka untuk menjalankan rundingan dan perbincangan dengan mana-mana parti politik mengenai strategi berdepan Pilihan Raya Umum ke-15 (PRU15) dengan mana-mana pihak bagi mengelakkan pertembungan antara satu sama lain bagi melawan Barisan Nasional (BN).Pengerusi PN Muhyiddin Yassin berkata, perbincangan lebih aktif dijangka akan diadakan selepas sambutan Hari Raya Aidilfitri.“Kalau keadaan mengizinkan, ada kecenderungan oleh pihak mana-mana parti sekalipun untuk berbincang cara bagaimana strategi PRU15.“Kita akan usahakan,” katanya pada satu sidang media selepas mempengerusikan mesyuarat bulanan Majlis Pemilihan Negara (MPN).Katanya, usaha tersebut tidak sahaja bergantung ke atas dirinya sahaja, dengan memberi isyarat gabungan itu terbuka dengan mana-mana pihak yang ingin melakukan rundingan.Selepas siri kekalahan di Pilihan Raya Negeri (PRN) di Melaka dan Johor, penganalisis-penganalisis politik tempatan mengesyorkan agar blok pembangkang bersatu sebagai persediaan menentang BN dan kluster mahkamah Umno pada PRU15.


Kewangan universiti awam terjejas akibat Covid-19

Universiti-universiti awam di Malaysia akan berdepan dengan krisis kewangan lebih serius sekiranya penularan Covid-19 berterusan hingga tahun hadapan, sekaligus menjejaskan kemasukan pelajar-pelajar antarabangsa yang menjadi penyumbang terbesar kepada pendapatan mereka.Izlin Ismail dari Universiti Malaya berkata, kedudukan kewangan universiti dijangka bermasalah kerana bayaran yuran pelajar pascasiswazah seperti ijazah sarjana dan ijazah kedoktoran, yuran kolej kediaman dan pendapatan sampingan melalui aktiviti seperti bengkel serta latihan bersama agensi luar dan syarikat korporat semakin berkurangan.“Yuran pelajar ijazah sarjana muda mungkin tak banyak terjejas kerana yuran mereka sangat rendah berbanding yuran ijazah pascasiswazah,” kata pensyarah fakulti perniagaan dan perakaunan itu kepada MalaysiaNow.Izlin berkata, selain itu pelanggan-pelanggan universiti seperti agensi luar dan syarikat korporat tidak gemar melaksanakan program secara dalam talian menyebabkan kebanyakannya terpaksa ditunda dan ini menjejaskan lagi pendapatan mereka.Menurut Izlin universiti awam masih mampu bertahan tahun ini kerana kerajaan masih menyalurkan bantuan kewangan.“Tapi tahun depan kena lihat jika ada penurunan dalam peruntukan untuk universiti.“Semua universiti akan terjejas bukan hanya universiti awam,” katanya.Dalam pembentangan Belanjawan 2021 pada 6 Oktober lalu, Menteri Kewangan Tengku Zafrul Aziz mengumumkan peruntukan sebanyak RM14.4 bilion kepada Kementerian Pengajian Tinggi (KPT).Ini termasuk RM50 juta yang disediakan untuk menjalankan projek baik pulih infrastruktur dan peralatan usang di universiti-universiti awam.Menurut Izlin universiti awam masih mampu bertahan tahun ini kerana kerajaan masih menyalurkan bantuan kewangan.Kaedah pembelajaran perlu diubahBekas naib canselor Universiti Teknologi Mara (UiTM) Hassan Said berkata universiti-universiti awam perlu membuat pelaburan terhadap kaedah pembelajaran yang berubah sejak pandemik Covid-19 untuk kekal relevan.Katanya pembelajaran secara virtual dan dalam talian memaksa universiti mengeluarkan perbelanjaan bagi memantapkan infrastruktur teknologi maklumat, melatih pensyarah mengajar dengan cara baru dan bahan mengajar perlu diubah suai selaras dengan model pembelajaran luar dewan kuliah.Hassan berkata, di sebalik kesan negatif Covid-19, pandemik itu juga banyak memberi pengetahuan baru kepada pihak pengurusan universiti khususnya dalam menguruskan hal ehwal kewangan.Beliau menegaskan beberapa langkah segera perlu diambil bagi memastikan kewangan universiti lebih mampan dan berdaya saing selain menggunakan teknologi dalam pengurusan supaya sumber tenaga dapat dioptimumkan.Hassan turut mencadangkan agar pentadbiran universiti menyediakan prosedur yang efektif bagi memastikan kakitangan boleh bekerja dari rumah tanpa menjejaskan produktiviti.“Kos staf perlu diuruskan dengan lebih bijak, kerana ia adalah kos yang sangat tinggi, mungkin mencecah 65% daripada pendapatan.“Ini perlu dikurangkan segera, sama ada (universiti) mempunyai staf yang diperlukan untuk menepati standard sahaja atau semakan gaji untuk kebaikan semua,” katanya kepada MalaysiaNow.Hassan turut menyeru universiti awam berusaha menjana pendapatan alternatif seperti menawarkan kursus jangka pendek yang eksklusif dalam talian.“Universiti perlu menyemak kandungan program pengajian mereka, serta kaedah penyampaian agar menepati keperluan norma baru.“Dengan ini, universiti akan dapat menarik lebih ramai pelajar,” katanya.


Amy Search kritik cadangan guna simpanan KWSP sebagai cagaran pinjaman bank

Penyanyi rock veteran Malaysia, Suhaimi Abdul Rahman atau lebih dikenali sebagai Amy Search, mengecam cadangan Perdana Menteri Anwar Ibrahim baru-baru ini untuk membenarkan pencarum menjadikan simpanan Kumpulan Wang Simpanan Pekerja (KWSP) sebagai cagaran untuk pinjaman peribadi di bank.
Beliau berkata langkah itu hanya akan menguntungkan institusi kewangan itu memungut faedah.
“Pinjam bank mesti ada interest (faedah), sebab mana ada bank bagi pinjam tiada interest sebab duit bank duit orang ramai (pendeposit).
“Lagi satu kalau tak bayar interest bertambah. Akhirnya interest pinjaman campur dengan interest lewat bayar akan jadi berganda-ganda.
“Jadi untung besar bank,” kata penyanyi terkenal sebagai vokalis kumpulan Search itu dalam ruang komen berkaitan video di Facebook yang membincangkan mengenai cadangan tersebut.
Amy memberi amaran sebarang kegagalan untuk menjelaskan pinjaman bank akan menyebabkan simpanan KWSP seseorang dirampas.
“Bank peduli apa? Sebab semua termaktub dalam perjanjian yang dah ditandatangani. Berhati-hatilah sahabat semua, jangan sampai duit KWSP habis disebabkan interest.
“Jadi pinjam duit bank dan cagarkan KWSP bukan satu jalan yang bijak,” tambahnya.


DAP pertimbang terima tawaran PM sertai MPN, jawatankuasa Covid-19

DAP sedia mempertimbangkan tawaran untuk menjadi sebahagian daripada Majlis Pemulihan Negara (MPN) dan Jawatankuasa Khas Menangani Covid-19 bagi menyelamatkan nyawa dan mata pencarian rakyat, kata Setiausaha Agungnya Lim Guan Eng.Bagaimanapun dalam ciapan sebagai respons kepada ucapan sulung Ismail Sabri Yaakob sebagai perdana menteri hari ini, beliau berkata ia dengan syarat tawaran itu bukan menjadikan DAP sebagai wakil yang tidak penting dan sebagai pak turut kepada pandangan kerajaan.“Pemenang tidak boleh mengambil semua dan yang tewas tidak kehilangan segalanya,” kata beliau ringkas dalam hantaran menerusi akaunTwitternya.Dalam perutusan sulungnya yang disiarkan secara langsung di saluran televisyen utama, Ismail Sabri mengajak kepimpinan parti pembangkang untuk menjadi sebahagian daripada MPN dan jawatankuasa khas menangani Covid-19.Perdana menteri berkata kestabilan politik perlu segera dicapai menerusi kebersamaan dan kerjasama rentas parti dan menggesa semua pihak agar meleraikan perebutan kuasa dan menamatkan keresahan rakyat.Tawaran itu juga dialu-alukan Timbalan Presiden PAS Tuan Ibrahim Tuan Man.“Pada ketika ini kita berada di bulan kemerdekaan negara. Kemerdekaan daripada menentang penjajahan seterusnya membangunkan negara. Marilah bersama-sama bekerja sebagai satu pasukan demi negara tercinta,” katanya.


Perbelanjan pelancongan domestik 2021 turun 54.5% kepada RM18.4 bilion

Perbelanjaan pelancongan domestik pada 2021 menurun sebanyak 54.5% kepada RM18.4 bilion berbanding RM40.4 bilion pada 2020, menurut Survei Pelancongan Domestik 2021 yang dikeluarkan Jabatan Perangkaan Malaysia.Ketua Perangkawan Mohd Uzir Mahidin berkata jumlah ketibaan pelancong domestik pada 2021 juga turun 49.9% dengan mencatat 66 juta pelancong berbanding 131.7 juta orang pada tahun sebelumnya, dan merosot sebanyak 72.4 peratus jika dibandingkan dengan sebelum pandemik Covid-19 pada 2019.“Sekatan sempadan, peraturan prosedur standard dan sekatan pergerakan berterusan susulan varian baru Covid-19 seperti Omicron dan Delta terus menjejaskan pelancongan domestik pada 2021.“Bencana banjir menjelang akhir 2021 di kebanyakan kawasan di Semenanjung Malaysia turut menyebabkan perjalanan domestik bertambah buruk,” katanya dalam kenyataan hari ini.Uzir berkata penurunan prestasi pelancongan domestik di Malaysia pada 2021 disebabkan perbelanjaan oleh pelancong domestik jatuh 68% manakala jumlah pengembara menurun 36.3%.Ini selaras dengan pertumbuhan negatif dalam jumlah pelancong domestik dan pengembara yang merekodkan masing-masing 67.8% dan 40.2%, katanya.Pada 2021, bilangan perjalanan domestik susut 50.7% dengan 72.4 juta perjalanan berbanding 147 perjalanan pada 2020 manakala perjalanan penginapan turun 67.8% dengan 15.5 juta manakala perjalanan harian turut menurun 42.4% dengan catatan 56.9 juta perjalanan.Dari segi perbelanjaan, tinjauan itu mendedahkan membeli-belah merupakan sumbangan terbesar daripada jumlah keseluruhan perbelanjaan iaitu 50.3%, diikuti makanan dan minuman (15.1%) dan penggunaan bahan api kenderaan (11.1%).Uzir berkata melawat saudara-mara dan rakan menyumbang 24.2% pada 2021 berbanding 32% pada 2020, tetapi ia jauh lebih rendah jika dibandingkan dengan tahun sebelum pandemik pada 2019 yang mencatatkan 42.3%.“Situasi dijangka ini adalah disebabkan sekatan antara daerah dan negeri yang menyebabkan orang ramai tidak dapat melawat saudara-mara,” katanya.Uzir berkata pelancong domestik dengan pendapatan isi rumah antara RM5,001 hingga RM10,000 menunjukkan peningkatan ketara pada 2021 dengan mencatatkan sumbangan tertinggi sebanyak 30.4% daripada 23.3% sebelum pandemik.Pelancong domestik dengan pendapatan isi rumah antara RM1,001 hingga RM3,000 pula menurun 6.4% pada 2021 berbanding 29.3% pada 2019.“Negeri paling popular dikunjungi pelawat domestik pada 2021 adalah Selangor dengan 10.2 juta orang diikuti Wilayah Persekutuan Kuala Lumpur dan Sarawak masing-masing menerima 9.1 juta dan 6.5 juta pelancong domestik,” katanya.


Shahidan tegur menteri, timbalan jawab soalan sambil lewa

Ahli Parlimen Arau Shahidan Kassim dari Perikatan Nasional (PN) hari ini menegur menteri dan timbalan menteri supaya tampil lebih bertanggungjawab dan bersungguh-sungguh dalam menjawab pertanyaan oleh ahli-ahli Dewan Rakyat.
Ketika membahaskan Belanjawan 2023 di peringkat jawatankuasa, Shahidan menyifatkan jawapan yang diberikan oleh para menteri dan timbalan menteri amat ditunggu-tunggu oleh rakyat yang mahukan penjelasan segera mengenai masalah yang mereka hadapi.
Shahidan berkata, sekiranya mana-mana pihak membuat sesuatu perkara secara ikhlas, bukannya atas dasar retorik politik semata-mata ianya pasti akan membuahkan hasil seperti yang diinginkan.
"Rakyat nak tengok pelaksanaan.
"Macam saya tanya tentang kos sara hidup, bukan boleh jawab hanya baca lepas tu habis.
"Dia (timbalan menteri) kena beritahu secara terperinci bahawa kos sara hidup akan diturunkan macam ini dan macam ini, supaya mereka berpuas hati," katanya merujuk kepada sesi pertanyaan jawab lisan beliau kepada Kementerian Perdagangan Dalam Negeri dan Kos Sara Hidup hari ini.
Shahidan membangkitkan soalan apakah peranan dan pencapaian terkini Majlis Tindakan Sara Hidup Negara kerana kos sara hidup dilihat semakin menekan rakyat.
Soalan tersebut dijawab oleh Timbalan Menteri Perdagangan Dalam Negeri dan Kos Sara Hidup Fuziah Salleh.
Bagaimanapun beberapa persoalan yang dibangkitkan tidak dapat dijawab secara lisan dan mohon diserahkan jawapan secara bertulis.
Fuziah sebelum ini pernah memegang jawatan timbalan menteri di Jabatan Perdana Menteri (Hal Ehwal Agama) ketika pentadbiran kerajaan Pakatan Harapan selepas Pilihan Raya Umum ke-14 (PRU14) tewas di Parlimen Kuantan pada PRU15.
Beliau kemudian dilantik sebagai senator dan diangkat menjadi timbalan menteri dalam kerajaan.
Bercakap lebih lanjut, Shahidan menegaskan pemberian jawapan secara bertulis sebagai satu tindakan yang tidak betul dan menunjukkan bahawa menteri atau timbalan menteri tidak serius terhadap soalan-soalan yang dibangkitkan oleh wakil rakyat.
"Orang-orang muda, tengok bagaimana mereka bagi jawapan?
"Tak betul. Dia kena serius."


Imran beri amaran Pakistan berdepan krisis jika parti diharamkan

Bekas perdana menteri Pakistan memberi amaran negara bakal berdepan krisis serupa seperti Sri Lanka jika tindakan keras dikenakan terhadap partinya Pakistan Tehreek-e-Insaf (PTI).
Amaran itu dibuat ketika perhimpunan besar-besaran di bandar Rawalpindi pada petang Ahad ketika parti itu dan Imran menghadapi tekanan yang semakin meningkat daripada pentadbiran Islamabad.
"Jika anda mahu menghancurkan PTI, keadaan akan menjadi seperti di Sri Lanka," kata Imran dalam ucapannya di Liaqat Bagh di Rawalpindi.
Beliau berkata jika parti popular negara itu tidak dibenarkan berpolitik, rakyat akan turun melakukan protes di jalan raya.
Pihak Berkuasa Kawalselia Media Elektronik Pakistan (PEMRA) pada Sabtu melarang ucapan bekas perdana menteri disiarkan secara langsung di saluran televisyen satelit.
Larangan itu dibuat selepas Imran berkata beliau akan memfailkan kes terhadap ketua polis Islamabad dan hakim berhubung dakwaan penyeksaan tahanan dan penderaan seksual terhadap penasihatnya Shahbaz Gill, ketika perhimpunan di Islamabad.
Pengguna media sosial mengadu tentang gangguan di platform YouTube semasa ucapan Imran.
"Tinjauan metrik menyokong laporan tentang gangguan di platform YouTube di Pakistan pada pelbagai penyedia internet," kumpulan pemantau Internet NetBlocks mengesahkan hal berkenaan dalam ciapan di Twitter.
Imran menerusi komen di media sosial mengecam tindakan keras itu.
"Ini bukan sahaja pencabulan terhadap kebebasan bersuara tetapi juga memberi kesan negatif kepada industri media digital dan mata pencarian ramai.
“Apa yang perlu mereka fahami adalah walau apa pun yang mereka lakukan, mereka tidak boleh menghalang hak rakyat iaitu Haqeeqi Azadi (kebebasan sebenar)," katanya.
"Ini hanya menzahirkan perbuatan yang terdesak demi kepentingan diri sendiri hingga sanggup mendorong Pakistan ke arah ketidaktentuan politik dan ekonomi," kata Imran.
Bekas perdana menteri itu telah mengadakan perhimpunan besar-besaran sejak kerajaannya digulingkan pada April melalui usul undi tidak percaya di Parlimen, yang didakwa Imran sebagai hasil pertukaran rejim yang disokong anasir luar.
Bekas perdana menteri itu merancang untuk mengadakan satu lagi perhimpunan besar-besaran di beberapa bandar utama dalam tempoh beberapa hari akan datang.
Spekulasi ditahan
Sementara itu, kes telah difailkan terhadap Imran di bawah undang-undang antikeganasan berhubung kenyataannya di perhimpunan di Islamabad, mencetuskan spekulasi pada malam Ahad bahawa kerajaan merancang untuk menahan pemimpin politik itu.
Para pemimpin PTI mengeluarkan seruan supaya penyokong bersedia untuk mengadakan protes jalanan di seluruh Pakistan dan penyokong telah berkumpul di Bani Gala iaitu tempat tinggal Imran.
Naib pengerusi parti Shah Mahmood Qureshi dalam temu bual di televisyen memberi amaran kepada kerajaan Perdana Menteri Shehbaz Sharif bahawa pihaknya bakal berdepan akibat yang serius jika Imran ditangkap.
"Orang ramai sedang marah. Fikir seratus kali sebelum menyentuh Imran," kata pemimpin kanan Hammad Azhar.
"Jika Imran ditangkap oleh 'kerajaan import', kami akan 'mengambil alih' Islamabad dan mesej saya kepada polis ialah jangan terlibat dengan perang politik ini lagi," kata Ali Amin Khan Gandapur, seorang lagi ahli politik terkemuka.
Orang ramai berkumpul di kediaman Imran dan mengadakan demonstrasi di kebanyakan bandar.
"Terdapat seakan-akan suasana sambutan di Bani Gala pada pukul tiga. Wanita, keluarga dan ribuan pekerja turut hadir. Orang ramai turun di jalanan sekitar bandar-bandar utama, termasuk Lahore dan Faisalabad," kata pemimpin terkemuka PTI Fawad Chaudhry.
Beliau berkata beribu-ribu orang dari seluruh Pakistan sedang menuju ke Islamabad.


Operasi menyelamat 53 mangsa tertimbus dalam lombong di Mongolia ditangguhkan

Kejadian tanah runtuh membantutkan usaha mencari dan menyelamat 53 mangsa yang masih tertimbus akibat lombong arang batu runtuh di wilayah autonomi Mongolia, lapor Xinhua.
Kejadian tanah runtuh itu dilaporkan berlaku di lokasi kejadian kira-kira jam enam petang Rabu, menurut ibu pejabat penyelamat.
Lombong arang batu di Alxa Left Banner dilaporkan runtuh pada Rabu, mengakibatkan dua maut, enam cedera manakala 53 lagi hilang.
Setakat pagi Khamis, lebih 900 orang terlibat dalam operasi mencari dan menyelamat.


Krisis Covid-19 dedah beberapa pelajaran mengenai penjagaan kesihatan

Pakar kesihatan menggesa pihak berkuasa mempertimbangkan semula pendekatan dalam usaha mengatasi pandemik Covid-19 susulan peningkatan kes akibat varian Delta yang kini menular seluruh dunia walaupun negara menyaksikan peningkatan kadar vaksinasi.Bercakap kepada MalaysiaNow mengenai usaha-usaha menangani pandemik yang dijalankan setakat ini, mereka berkata krisis Covid-19 m mendedahkan beberapa batasan dan kelemahan dalam dasar-dasar penjagaan kesihatan ketika ini.Dr Salvatore Chirumbolo, seorang ahli biokimia klinikal dari Universiti Verona di Itali, negara Eropah pertama yang dijangkiti wabak itu tahun lalu berkata satu pelajaran utama  adalah memberi tumpuan kepada usaha menangani kes positif bergejala berbanding mengesan kontak rapat.“Kontak-kontak ini terdiri daripada ramai orang yang tidak akan terkena penyakit sehingga menyebabkan mereka dimasukkan ke hospital,” katanya kepada MalaysiaNow.“Pertimbangan janggal yang menganggap mereka ‘mungkin’ akan dimasukkan ke hospital memaksa kerajaan mengambil tindakan untuk laksana lockdown dan sekatan pergerakan.”Beliau menambah strategi ini “gagal sepenuhnya” selain turut berkata sebagai alternatif, mereka yang mengalami gejala awal Covid-19 harus dikenal pasti dan rawatan perlu dijalankan ketika jangkitan masih di tahap awal.“Ini akan mengurangkan beban berlebihan sektor kesihatan awam dan hospital,” katanya.Pada Disember, Pertubuhan Kesihatan Sedunia (WHO) memberikan amaran cetusan jangkitan wabak yang lebih buruk mungkin boleh terjadi, mendesak dunia supaya lebih “serius” dalam persediaan menghadapinya sebelum ia berlaku.“Pandemik ini sangat dahsyat,” kata Ketua Pengurusan Darurat WHO, Michael Ryan.“Ia merebak ke seluruh dunia dengan sangat cepat dan memberi kesan terhadap setiap sudut planet ini, namun hal ini mungkin belum dilihat sebagai wabak dahsyat.“Kita perlu bersiap sedia untuk sesuatu yang mungkin lebih dahsyat pada masa akan datang.”Malaysia mencatatkan peningkatan kes harian lebih 20,800 jangkitan minggu lalu dan mencatatkan 360 kematian pada Ahad.Ketika ini, lebih dari 1,000 pesakit ditempatkan di unit rawatan rapi (ICU) selain ratusan lagi yang memerlukan bantuan pernafasan.Pada 5 Ogos, Putrajaya berkata akan mula menggunakan jumlah kes baru bergejala serius sebagai indikator untuk peralihan fasa Pelan Pemulihan Negara.Menteri Kewangan Tengku Zafrul Aziz yang ditugaskan untuk menyelaraskan PPN mengatakan jumlah kes baru menjadi kurang relevan jika dibanding dengan kadar vaksinasi negara kerana kebanyakan kes adalah asimptomatik atau bergejala ringan sekali gus mengurangkan beban sistem kesihatan awam.Salvatore berkata pada pasca Covid-19, pihak berkuasa perlu memperluas dan meningkatkan apa yang disebut beliau sebagai “penjagaan luaran.”Mereka juga perlu menilai keadaan pesakit dengan cepat dan mengenal pasti sesiapa sahaja yang memerlukan rawatan segera sambil menambah perkhidmatan penjagaan kesihatan swasta harus bekerjasama dengan sektor awam bagi menyediakan rangkaian utiliti penjagaan.“Luaskan kepakaran penjagaan kesihatan kepada satu kumpulan doktor diberikan kuasa di mana-mana kawasan dalam negara bagi membendung penularan jangkitan dari minggu pertama gejala dikesan,” katanya.“Pencegahan supaya pesakit tidak dimasukkan ke hospital dan ICU adalah keutamaan, selain usaha vaksinasi.”Di kebanyakan negara, pandemik ini juga mendedahkan realiti sistem penjagaan kesihatan yang kekurangan dana dan tenaga kerja dianggotai petugas kesihatan yang memperolehi gaji di bawah paras sepatutnya selain beban kerja yang banyak.Salvatore berkata pihak berkuasa harus menumpukan usaha meningkatkan rangkaian doktor, pengamal perubatan dan jururawat bagi merawat pesakit yang menunjukkan tanda-tanda awal penyakit, terutama virus berjangkit seperti Covid-19.“Mereka boleh mengakses dan merawat pesakit dengan segera apabila gejala muncul, baik secara bersemuka atau dengan cara lebih yang lebih memudahkan sama ada melalui jarak jauh atau maya.”M Mohan, pengarah penyediaan perkhidmatan kesihatan tempatan Click2Health, berkata selain daripada membuat rombakan sistem rawatan arus perdana, pihak berkuasa harus berusaha untuk mewujudkan sistem rekod perubatan dalam talian.“Rekodnya boleh dilihat di mana-mana,” katanya.“Sekiranya doktor ingin mengetahui sejarah perubatan pesakit, bagaimana mereka boleh uruskan pesakit dan tetapkan ubat tanpa akses rekod perubatan terlebih dahulu?”Beliau mencadangkan platform serupa seperti aplikasi MySejahtera yang akan memberikan akses kepada doktor supaya lebih mudah meneliti rekod perubatan pesakit, sambil menambah beberapa negara maju mulai meneroka idea ini walaupun wujud kebimbangan mengenai privasi.Berhubung pendekatan yang lebih luas, beliau berkata orang ramai harus dididik tentang pentingnya untuk menjaga diri supaya sentiasa sihat, memandangkan jumlah kematian Covid-19 dengan komorbiditi.“Orang ramai perlu jaga kesihatan mereka,” katanya.“Sekarang semua orang salahkan kerajaan, sedangkan mereka tidak jaga kesihatan diri atau makan dengan cara yang betul.“Kita tidak memiliki sikap tanggungjawab kepada diri sendiri bagi menjamin kesihatan diri.”Hal ini, katanya, akan menjadi penyelesaian jangka panjang bagi meringankan tekanan sistem kesihatan, katanya.


Korea Utara putuskan hubungan diplomatik dengan Malaysia

Pyongyang mengumumkan bahawa hubungan diplomatik di antara Korea Utara dan Malaysia diputuskan selepas seorang warganya diekstradisi ke Amerika Syarikat (AS) oleh kerajaan Malaysia.Dalam sebuah kenyataan, kementerian luar Korea Utara berkata “Pada 17 Mac, pihak berkuasa Malaysia melakukan jenayah yang tidak dapat dimaafkan kerana menghantar warga (Korea Utara) yang tidak bersalah ke Amerika Syarikat.”Kementerian luar Korea Utara seterusnya berkata “dengan ini kami mengumumkan untuk memutuskan hubungan diplomatik secara menyeluruh dengan Malaysia,”Kenyataan tersebut turut menyelar “tindak tanduk permusuhan” yang ditunjukkan terhadap Pyongyang “kerana tunduk terhadap tekanan AS.”Korea Utara turut menggambarkan individu yang tidak disebut namanya itu sebagai seorang individu yang terlibat dalam kegiatan perdagangan yang sah di Singapura.Ia turut menegaskan bahawa tuduhan ke atas individu tersebut adalah palsu.Pada 3 Mac lalu, seorang lelaki Korea Utara bernama Mun Chol Myong gagal dalam rayuan terakhirnya di Mahkamah Persekutuan untuk tidak diekstradisi ke Amerika Syarikat bagi menghadapi perbicaraan kes pengubahan wang haram.Mun, yang tinggal di rantau Asia Tenggara selama satu dekad bersama keluarga, ditahan pada 2019 berikutan permohonan ekstradisi dari Washington.Ketika perbicaraan mahkamah, Mun membantah dakwaan Biro Siasatan Persekutuan (FBI) bahawa dia memimpin kumpulan penjenayah yang melanggar sekatan AS dengan membekalkan barang terlarang ke Korea Utara bagi mengubah wang menggunakan beberapa syarikat.Mun menghadapi empat pertuduhan pengubahan wang haram dan dua pertuduhan bersubahat dalam pengubahan wang.Menurut peguam Mun, pertuduhan tersebut berkait terus dengan kerjayanya di Singapura.Bagaimanapun, masih tidak jelas mengenai jenis barangan yang dibekalkan oleh Mun.Terdapat pelbagai kes perniagaan Singapura yang menghantar barangan mewah, seperti minuman keras dan jam tangan ke Korea Utara.Eksport barangan mewah ke Korea Utara dilarang sebagai sebahagian daripada sekatan ke atas Pyongyang oleh PBB, AS dan negara-negara lain bagi membantah program senjata negara itu.


PAS bantah PRU15 diadakan lebih awal

PAS menegaskan untuk menolak Pilihan Raya Umum ke-15 (PRU15) lebih awal, sehari selepas Umno memberikan tiga syarat untuk kedua-dua parti itu kembali berunding bagi mengadakan kerjasama.
Dalam sebuah kenyataan, Hadi berkata  adalah tidak wajar pembubaran Parlimen dibuat ketika negara masih dalam fasa pemulihan ekonomi selain musim tengkujuh yang bakal menyukarkan rakyat dan jentera kerajaan .
“PAS tetap akan meneruskan perbincangan dan rundingan dengan semua pihak ke arah menjayakan agenda perpaduan ummah, bagi mencapai titik persamaan dan mengelakkan pertembungan sesama sendiri, sekali gus mengalahkan Pakatan Harapan (PH).
“PAS berpendirian dalam apa jua keadaan, kepentingan negara dan rakyat hendaklah didahulukan, di samping langkah-langkah pemulihan ekonomi yang perlu terus disokong, khususnya melalui Belanjawan 2023 yang akan dibentangkan.”
PAS berulang kali menyatakan pendirian menolak PRU awal yang dilihat bercanggah dengan gesaan sebahagian pemimpin Umno yang terus menggesa Perdana Menteri Ismail Sabri Yaakob membubarkan Parlimen sebelum tempoh penggal tamat.
Semalam, Presiden Umno Ahmad Zahid Hamidi berkata partinya akan meneruskan rundingan kerajasama dengan PAS jika parti itu menepati tiga syarat.
Bagaimanapun, apakah kandungan tiga syarat yang dikemukakan kepada Hadi oleh Zahid itu tidak dinyatakan secara terperinci.
"Saya telah nyatakan itu (kepada PAS), lebih baik saya tidak menyebutkannya”
"Mereka (PAS) mengetahui syarat-syarat itu dan kalau mereka memenuhi syarat-syarat itu baru rundingan boleh dilakukan dengan mereka," kata Zahid yang juga ahli Parlimen Bagan Datuk.


Pasukan petugas khas siasat dakwaan Tommy Thomas ditubuhkan

Putrajaya bersetuju menubuhkan pasukan petugas khas untuk menyiasat dakwaan bekas peguam negara Tommy Thomas dalam bukunya,”My Story: Justice in The Wilderness”.Perdana Menteri Ismail Sabri Yaakob berkata, keputusan itu dibuat ketika mesyuarat Kabinet semalam.Ismail berkata pasukan itu akan dipengerusikan bekas ketua hakim negara yang akan dilantik dalam masa terdekat.“Pasukan petugas khas siasatan yang dicadangkan ini antara lain bersetuju untuk menyiasat dakwaan Tommy Thomas mengenai salah guna kuasa dalam isu pelantikan hakim, campur tangan eksekutif melampau dalam badan kehakiman, pendakwaan terpilih dan bersifat politik serta pelanggaran sumpah kerahsiaan,” katanya dalam satu kenyataan hari ini.“Bahagian hal ehwal undang-undang (BHEUU) dan Jabatan Peguam Negara bertindak sebagai urusetia.”Pada Mei, Presiden Umno Ahmad Zahid Hamidi menggesa kerajaan menyegerakan penubuhan Suruhanjaya Siasatan Diraja (RCI) terhadap Thomas dan bekas ketua polis negara Abdul Hamid Bador.Zahid berkata pendedahan kedua-dua tokoh yang pernah mengetuai dua organisasi penting kerajaan sebelum ini, amat serius.“Pendedahan itu terutama membabitkan campur tangan politik dan rasuah dalam institusi yang menjadi benteng mempertahankan keluhuran Perlembagaan, kedaulatan undang-undang dan keselamatan negara,” katanya.Gesaan beliau itu bagaimanapun dipertikaikan pemimpin pembangkang yang mengatakan Zahid dan sekutunya yang digelar sebagai “kluster mahkamah” mahu menyelamatkan dirinya daripada hukuman mahkamah.Hari ini, Ismail turut mengumumkan siasatan berhubung kematian anggota bomba Muhammad Adib Mohd Kassim pada 2018 selepas mengalami kecederaan parah sewaktu rusuhan di sebuah kuil di Subang Jaya, selain mengkaji semula undang-undang berkaitan isu Pedra Branca/Pulau Batu Puteh.


Sarawak negeri pertama mulakan vaksinasi banduan

Sarawak memulakan program vaksinasi Covid-19 untuk banduan penjara dengan 741 banduan menerima dos pertama vaksin setakat ini, kata pengarah penjara negeri.Mohamad Rosidek Musa memberitahu MalaysiaNow bahawa kerajaan negeri memberikan 536 suntikan vaksin Sinovac kepada banduan di penjara Sibu dan 205 dos lagi kepada banduan di penjara Bintulu.Suntikan vaksin itu juga turut diberikan kepada banduan tempatan dan juga banduang warga asing.“Kami ingin mengucapkan terima kasih kepada kerajaan Sarawak kerana menyediakan vaksin untuk banduan di Sarawak,” kata Rosidek.“Sarawak adalah negeri pertama yang melancarkan program vaksinasi untuk banduan penjara.”Beliau menambah vaksinasi sedang dijalankan bagi 2,329 banduan lagi di empat penjara lain di negeri tersebut.Katanya, vaksinasi penghuni penjara adalah bagi memastikan keselamatan awam.“Program vaksinasi ini akan membantu untuk kurangkan risiko bagi penghuni penjara, dan bagi tahanan yang bakal dibebaskan demi perlindungan masyarakat dan membantu negeri untuk mencapai imuniti kelompok menjelang Ogos.”


Saman banduan tiada akses guaman ditolak, hukuman mati di Singapura dijangka meningkat

Mahkamah Singapura menolak permohonan saman yang difailkan oleh 24 banduan di mana mereka mendakwa dihalang daripada mendapatkan akses guaman ekoran suasana takut pengamal undang-undang negara itu terhadap hukuman berat yang dikenakan sekiranya mewakili banduan bilik akhir, sehari selepas kumpulan itu diperintahkan untuk mengemukakan hujahan terperinci saman tersebut walaupun tidak mendapat khidmat peguam.
Keputusan mahkamah pada malam tadi turut membuka jalan untuk pelaksanaan dua lagi hukuman mati, menjadikan jumlah hukuman mati di republik sebanyak 10 orang pada tahun ini, rekod tertinggi di Asia Tenggara.
Dalam saman tersebut, 24 banduan itu merujuk keputusan mahkamah baru-baru ini yang membenarkan perintah kos kepada peguam negara terhadap  peguam Charles Yeo dan M Ravi, selepas kedua-dua mereka didakwa "menyalahgunakan proses mahkamah” ketika mewakili banduan bilik akhir.
Saman itu turut memetik satu contoh di mana banduan, termasuk yang sudah menjalani hukuman sejak beberapa bulan lalu terpaksa mewakili diri mereka sendiri kerana peguam takut tindakan serupa oleh peguam negara akan turut mengenakan tindakan.
Bagaimanapun, hakim berkata perintah kos adalah wajar, sambil menambah peguam mungkin mempunyai "alasan yang boleh diterima dan sah” ketika enggan mengambil kes banduan.
Dalam pada itu, hakim turut menuduh banduan bergantung kepada "bukti khabar angin" yang diperolehi daripada "peguam tidak dapat dikenal pasti“ serta "keluarga, rakan dan aktivis yang membantu keluarga mereka".
Hakim turut memberi tempoh sehingga pagi ini berhubung permohonan untuk menangguhkan pelaksanaan hukuman Abdul Rahim Shapiee, di mana ia dilihat menjadi corak keputusan hakim di Singapura yang hanya memberikan tempoh yang singkat kepada banduan bagi mengemukakan dokumen perundangan bagi menyokong permohonan mereka.
Dua hari lalu, kumpulan itu diberikan notis singkat bagi mengemukakan hujahan pada hari sama permohonan saman dikemukakan, menyebabkan mereka hanya mempunyai beberapa jam untuk meneliti istilah dan prosedur rumit perundangan.
Singapura menjadi perhatian komuniti antarabangsa selepas menjalankan hukuman gantung sampai mati terhadap lapan banduan bilik akhir termasuk seorang warga Malaysia dan seorang lelaki Singapura pada 2 Ogos dalam tempoh hanya empat bulan.
Pertubuhan Bangsa-Bangsa Bersatu (PBB) juga turut senada dengan kumpulan hak asasi manusia dan aktivis yang menyuarakan bantahan terhadap hukuman tersebut, di mana jurucakapnya, Liz Throssel berkata pihaknya “kesal" dengan hukuman gantung yang dijalankan dan “sangat terganggu” dengan dua lagi pelaksanaan hukuman yang dijadualkan esok.
“Kami juga menyeru kerajaan Singapura untuk menamatkan penggunaan hukuman mati mandatori bagi kesalahan dadah, meringankan semua hukuman mati kepada hukuman penjara dan segera meletakkan moratorium ke atas pelaksanaan hukuman, dengan tujuan untuk memansuhkan hukuman mati“ katanya.
Kerajaan Singapura sering membidas mereka yang mempersoalkan dasar hukuman matinya, walaupun statistik menunjukkan kebanyakan yang dihukum bunuh adalah keldai dadah yang berasal daripada keluarga miskin.
Namun sebaliknya, kerajaan diterajui Parti Tindakan Rakyat (PAP) itu tetap menegaskan hukuman mati yang dilaksanakannya berjaya menjadi pencegah jenayah dadah.


Pengusaha ‘hotel kucing’ turut terjejas kerana pandemik Covid-19

Pandemik Covid-19 bukan sahaja menyebabkan perusahaan hotel terjejas sehingga ada yang terpaksa menutup operasi, tetapi turut memberikan kesan kepada perniagaan hotel untuk haiwan peliharaan.“Hotel kucing” yang selama ini menjadi pilihan ramai pemilik untuk menghantar haiwan peliharaan kesayangan mereka apabila terpaksa pulang kampung atau bertugas di luar negara kini kurang mendapat sambutan selepas beberapa siri perintah kawalan pergerakan (PKP) dilaksanakan bagi mencegah penularan Covid-19.Salah seorang pengusaha hotel kucing di Ampang, Selangor Izzroy Isahak berkata, sebelum ini Izzlisha Majesty Cattery sering menjadi tumpuan penduduk sekitar untuk menghantar kucing kesayangan mereka apabila terpaksa meninggalkan rumah untuk bertugas atau bercuti.“Tapi sekarang tiada langsung,” katanya kepada MalaysiaNow.“Selain hotel kucing, kita juga ada menjual produk pasir kucing dalam bentuk tofu, Alhamdulilah jualan produk ini yang membuatkan kami bertahan. Setidak-tidaknya sedikit menampung perniagaan hotel yang merudum.”Hampir tidak ada penghuni di hotel kucing sepanjang pandemik. Pengusaha hotel kucing terpaksa membuat perniagaan lain bagi menampung kos.Izzroy berkata selain penjualan produk pasir kucing jenama sendiri, beliau juga masih menjalankan perkhidmatan mendandan kucing (cat grooming) dan spa kucing.Ditanya macam mana keadaan perniagaannya sebelum PKP, beliau menyatakan, sebelum perintah tersebut dilaksanakan, ketika larangan agak longgar, beliau masih mendapat pelanggan.“Waktu itu ada lagi orang hantar sekitar lima hingga enam ekor kucing,” katanya.Kedai Izzroy berada di Villa Intan 16C, Jalan U-Thant, Taman U-Thant, 55000 Kuala Lumpur.Perniagaan yang dibuka sekitar 2019 itu beroperasi setiap hari kecuali Isnin dari 9.00 pagi hingga 5.00 petang.Mereka menyediakan perkhidmatan hotel kucing, yang berhawa dingin dengan harga RM25 satu malam.Bilik kucing akan dicuci setiap hari termasuk kotoran akan dua buang kali sehari bagi memastikan haiwan kesayangan anda.Kekal positif dengan apa yang berlaku kepada negara dan seluruh dunia, Izzroy berharap pandemik ini segera berakhir supaya perniagaannya dapat terus bertahan.


Kes baru catat 6,437 jangkitan, korban Covid-19 rekod 107

Malaysia merekodkan kes baru sebanyak 6,437 menjadikan kes keseluruhan Covid-19 meningkat sebanyak 745,703.Selangor kekal mencatat kes harian tertinggi sebanyak 2,299 disusuli Kuala Lumpur (1,361), Negeri Sembilan (700), Kedah (284), Johor (271), dan Melaka (252).Perlis bagaimanapun tidak mencatatkan sebarang kes hari ini.Negara juga mencatat sebanyak 5,298 kes sembuh menjadikan jumlah keseluruhan kes sembuh meningkat kepada 677,751.Kes aktif dengan kebolehjangkitan pula kini berjumlah 62,844.Dalam pada itu, 905 pesakit ditempatkan di unit rawatan rapi (ICU) termasuk 455 orang memerlukan bantuan alat pernafasan.Malaysia turut mencatat 107 lagi korban akibat Covid-19, menjadikan jumlah mangsa yang maut meningkat kepada 5,108.


Rafizi kecam Amanah kerana mahu terima ‘katak’ menjelang PRN Melaka

Bekas ahli Palimen Pandan Rafizi Ramli hari ini menyelar Amanah dan presidennya Mohamad Sabu kerana menggesa Pakatan Harapan (PH) menerima beberapa ahli Dewan Undangan Negeri (Adun) yang baru-baru ini menarik sokongan terhadap ketua menteri menjelang Pilihan Raya Negeri (PRN) Melaka bulan ini.Dalam sebuah hantaran Facebook, Rafizi berkata perakara sama juga turut berlaku pada 2016 ketika Bersatu berunding untuk menyertai Pakatan Harapan (PH).“Saya dan sahabat-sahabat yang mewakili PKR dalam Majlis Presiden berkeras Bersatu hanya diterima sebagai sekutu pilihan raya (bukannya anggota PH) supaya keputusan PH tidak kacau bilau.“Yang berkeras mahukan Bersatu sebagai anggota PH adalah pimpinan Amanah dan DAP, dengan alasan PKR tidak kuat dan berpecah,” katanya.Namun akhirnya, Rafizi berkata, Bersatu menukar haluan, menjadikan strategi “lonjakan yang dibawa Bersatu” juga tidak memberikan apa-apa kelebihan.“Sekarang alasan yang sama digunakan pimpinan Amanah, konon Idris Harun dan lain-lain akan bawa lonjakan di Melaka.”Idris yang merupakan bekas ketua menteri Melaka, adalah antara empat ahli Dewan Undangan Negeri (Adun) yang menarik sokongan terhadap Sulaiman Md Ali bulan lalu menjadikan Dewan Undangan Negeri (DUN) Melaka dibubarkan pada 4 Oktober.Adun lain yang turut bersama Idris termasuk Nor Azman Hassan (Pantai Kundor), Noor Effandi Ahmad (Telok Mas) dan Norhizam Hassan Baktee (Pengkalan Batu).Rafizi berkata pimpinan Amanah berkokok dalam mesyuarat kerana dalam PH, parti yang menjadi komponennya akan memiliki bilangan undi yang sama.“Di luar mereka senyap kerana sudah jadi amalan yang akan kena hentam PKR yang selalu kena jawab diluar.“Sudah sampai masanya presiden Amanah dan pengerusi Amanah Melaka pula cuba meyakinkan pendukung PH di luar ini kot belah mana kemasukan katak-katak politik akan memberi lonjakan yang boleh memenangkan PH di Melaka.”


Episod Al-Jazeera beri isyarat pengaruh Saudi kembali ke Putrajaya

Tindakan tegas Putrajaya terhadap saluran berita antarabangsa berpangkalan di Qatar, Al Jazeera sebagai isyarat lobi kerajaan Arab Saudi yang dahulunya kuat, kembali berpengaruh terhadap dasar kerajaan Malaysia.Sumber diplomatik memberitahu MalaysiaNow, terdapat usaha menekan pihak berkuasa supaya bertindak tegas terhadap Al Jazeera berhubung satu dokumentari mengenai layanan diterima pendatang tanpa izin di Malaysia menyebabkan tindakan diambil terhadap kakitangan saluran berita itu.Al Jazeera dibiayai kerajaan Qatar yang kini sedang berdepan perang dingin dengan Riyadh dan sekutu Teluknya, mengecam siasatan yang dijalankan polis Malaysia terhadap pasukan wartawan saluran itu berhubung dokumentari pada Julai yang disiarkan 101 East.Dokumentari bertajuk “Locked Up in Malaysia’s Lockdown” menyiasat nasib ribuan pekerja asing tanpa dokumen yang ditangkap semasa serbuan di Kuala Lumpur meskipun terdapat jaminan awal pihak berkuasa tidak ada operasi imigresen terhadap pekerja asing semasa Perintah Kawalan Pergerakan (PKP) – perintah berkurung versi Malaysia bertujuan mengengkang penularan wabak Covid-19.Putrajaya mengkritik dokumentari itu, mengatakan ianya tidak tepat, menipu dan tidak adil. Rentetan itu polis membuka siasatan atas dakwaan hasutan, fitnah dan pelanggaran undang-undang media.Seorang wanita membaca laman sesawang Al Jazeera di telefonnya.“Keseluruhan episod melibatkan Al Jazeera di Malaysia menunjukkan kembalinya pengaruh Arab Saudi terhadap dasar-dasar negara Islam penting di Asia Tenggara,” kata sumber yang rapat dengan kumpulan diplomatik di Kuala Lumpur.Seorang diplomat kanan Timur Tengah, yang enggan dinamakan memberitahu MalaysiaNow terdapat “usaha giat Arab Saudi” menghidupkan semula pengaruhnya di Malaysia.Perselisihan Al Jazeera dengan pihak berkuasa Malaysia bukanlah yang pertama dengan kerajaan Islam di seluruh dunia, terutamanya dengan negara sekutu Riyadh dari segi politik dan mazhab.Saluran berita itu diharamkan di Mesir disebabkan liputan meluas protes popular yang menggulingkan rejim tentera pada tahun 2011. Al Jazeera dituduh menyebarkan berita palsu. Ia juga diharamkan di UAE, sekutu utama pakatan pro-Washington di teluk yang dipimpin Riyadh.Arab Saudi sejak sekian lama menapak dalam masyarakat Islam di seluruh dunia, dan Malaysia tidak terkecuali.Sekitar tahun 80-an, pusat-pusat Islam dan sekolah-sekolah Islam ditaja dengan dengan “wang minyak” bagi menyebarkan ajaran cenderung kepada Wahhabisme, doktrin yang menguasai Arab Saudi selama hampir satu abad.Kemuncak kepada pengaruh Arab Saudi di Malaysia ialah pada zaman Najib Razak sebagai perdana menteri.Akan tetapi, hubungan rapat dengan Arab Saudi berakhir selepas jatuhnya Najib pada tahun 2018, dengan kerajaan Dr Mahathir Mohamad mengambil pendirian yang lebih kritikal terhadap dasar negara itu di Timur Tengah.Selain itu kerajaan pimpinan Dr Mahathir menarik semula tentera Malaysia yang terlibat dalam peperangan antara Arab Saudi dan Yaman. Tindakan Dr Mahathir itu menggembalikan Malaysia kepada dasar berkecuali yang dipegang sejak negara ditubuhkan.Pengkritik memberi amaran sebelum ini mengenai birokrasi Muslim Malaysia bergerak ke arah aliran Islam Wahhabi dipromosikan para sarjana Arab Saudi, hasil hubungan Arab Saudi-Malaysia yang berkembang.Sebahagiannya disebabkan keperluan Putrajaya menjaga hubungan rapat bagi mendapatkan kuota haji tahunan yang lebih besar.Akan tetapi penutupan Pusat Keamanan Antarabangsa Raja Salman (KSCIP) – dilihat sebagai inisiatif Riyadh untuk meluaskan pengaruh dalam kalangan negara Islam pada 2018, mengeruhkan hubungan antara dua negara.Hubungan direnggangkan lagi dengan persidangan KL Summit pada 2019, di mana tiga musuh terbesar Riyadh – Iran, Turki dan Qatar – berkumpul di Kuala Lumpur, menaikkan lagi kemarahan Arab Saudi.Akan tetapi tidak begitu mudah bagi Arab Saudi yang sekutu rapatnya menjalinkan hubungan diplomatik dengan Israel baru-baru ini untuk menghidupkan semula pengaruhnya di Malaysia.“Perkembangan itu (hubungan lebih erat dengan Israel) menjejaskan nama baik Saudi di dunia Sunni,” kata seorang diplomat Asia Tengah kepada MalaysiaNow.* Nur Hasliza Mohd Salleh turut menyumbang dalam laporan ini.


Nasib Samirah, 2 remaja didakwa bunuh CEO Cradle Fund diketahui esok

Nasib Samirah Muzaffar dan dua remaja akan diketahui esok sama ada mereka akan dipanggil membela diri atau dibebaskan daripada pertuduhan membunuh ketua pegawai eksekutif (CEO) Cradle Fund Nazrin Hassan, empat tahun lepas.Hakim Mahkamah Tinggi Ab Karim Ab Rahman dijangka membacakan keputusan di akhir kes pendakwaan itu pada 9 pagi esok.Sekiranya keputusan mahkamah berpihak kepada pendakwaan, yakni mahkamah mendapati terdapat kes prima facie terhadap Samirah, 47, dan dua remaja maka mereka akan dipanggil untuk membela diri, namun jika keputusan adalah sebaliknya, ketiga-tiga tertuduh itu akan dilepas dan dibebaskan.Pada 22 April lepas, Hakim Ab Karim menetapkan 30 Mei sebagai tarikh untuk menyampaikan keputusannya selepas mendengar hujah kedua-dua pihak, walau bagaimanapun, tarikh itu ditunda kepada 21 Jun (esok).Pasukan pendakwaan dianggotai timbalan pendakwa raya Mohd Asnawi Abu Hanipah, Tengku Intan Suraya Tengku Ismail dan Nur Sabrina Abu Bakar manakala pasukan pembelaan terdiri daripada peguam Muhammad Shafee Abdullah serta Rahmat Hazlan.Pada 14 Februari lepas, pihak pendakwaan menutup kes mereka selepas memanggil 57 saksi termasuk abang dan kakak si mati, Dr Abdul Aziz, Dr Malek Reedzwan dan Che Elainee; Pengarah Jabatan Bomba Kuala Lumpur Edwin Galan Anak Teruki; pegawai forensik patologi di Hospital Kuala Lumpur Dr Siew Sheue Feng; serta pengawal keselamatan kediaman si mati Raju Kumar Pandit.Perbicaraan tersebut bermula pada 6 September 2019.Samirah serta dua remaja lelaki masing-masing berusia 19 dan 16 tahun dan seorang warga Indonesia yang masih bebas Eka Wahyu Lestari didakwa membunuh Nazrin, 47, di sebuah rumah di Mutiara Damansara antara 11.30 malam, 13 Jun 2018 dan 4 pagi 14 Jun 2018.


Sikap bersahaja, tak peduli politik menyelubungi Undi 18

Misteri undi Melayu dan pengundi pertama kali yang berusia 18 tahun (Undi 18) terjawab pada Pilihan Raya Umum ke-15 (PRU15) lalu, meskipun ada beberapa pertikaian mengenai peratusan undi.
Menjelang Pilihan Raya Negeri (PRN) yang bakal berlangsung di enam negeri Semenanjung Malaysia, tumpuan sekali terarah kepada ribuan pengundi kali pertama.
Undi 18 di enam negeri itu akan membuang undi buat pertama kali.
MalaysiaNow bertemu dengan beberapa Undi 18 di sekitar Selangor baru-baru ini.
Mereka baru sahaja mengambil keputusan Sijil Pelajaran Malaysia (SPM) minggu lalu.
Rata-rata bercakap tentang keinginan menyambung pengajian.
Walaupun pemerhati dan ahli politik sering bercakap tentang penglibatan anak muda dalam politik, realiti di luar sana mungkin berbeza.

Muhd Arif Haikal.

Dalam soal politik, kebanyakan mereka yang ditemui MalaysiaNow lebih bersahaja dan kasual, serta tidak terlalu melibatkan diri dengan isu-isu politik dalam negara.
Salah seorangnya ialah Muhd Arif Haikal yang tinggal di Hulu Kelang.
"Kami tak ambil tahu sangat isu-isu politik.
“Kalau di sekolah, kami banyak bercakap mengenai kawan-kawan, atau masa depan masing-masing," katanya.
Menurut pemuda itu, keluarganya juga tidak banyak bercakap mengenai politik dengannya.
Marcus Francis Anandan yang berasal dari Cheras, Selangor juga tidak banyak mendedahkan kecenderungan politiknya.
"Kami tak banyak bercakap, kalau ada pun tidak secara serius.
"Saya pun tak tahu lagi siapa yang akan saya undi, perlu lihat kepada suasana semasa," kata bekas pelajar St John Institution (SJI) itu.

Marcus Francis Anandan.

Remaja wanita yang tinggal di Bukit Antarabangsa, Nur Ain Sofea pula berkata, perbualan tentang parti-parti politik sesama rakan selalunya mengundang perbalahan.
Justeru, dia lebih memilih untuk tidak bercakap mengenai isu-isu politik.
"Memang rasa teruja untuk mengundi pada PRN ini sebab pertama kali. Rasa dewasa dan layak untuk beri pandangan politik.
“Saya dan kawan-kawan ada ambil tahu sedikit-sebanyak mengenai ahli politik negara," katanya.

Nur Ain Sofea.

Sementara itu, pemerhati politik Mak Khuin Weng berkata, golongan muda di bandar mungkin menyokong Perdana Menteri Anwar Ibrahim yang dilihat liberal.
Namun satu masalah timbul apabila “harapan” kepada beliau datang bersekali dengan indoktrinasi mengenai “kejahatan” Umno.
"Ada konflik di sini yang tidak boleh selesaikan dengan propaganda sahaja, dan ini mungkin mengakibatkan mereka hilang keyakinan daripada 'harapan' itu.
"Apa akan jadi apabila Undi 18 hilang keyakinan?
“Mereka mungkin tidak mengundi," katanya merujuk kepada keberadaan Umno dalam kerajaan yang memungkinkan ketidakselesaan golongan tersebut.
Katanya, tindakan kerajaan yang ingin bertemu syarikat-syarikat media sosial mengenai penapisan politik bermakna kerajaan gusar mengenai hala tuju Undi 18.
Beliau merujuk kepada tindakan Menteri Komunikasi dan Digital Fahmi Fadzil yang ingin bertemu dengan pihak Telegram selepas sebelum ini beliau bertemu dengan pengurusan TikTok sejurus dilantik menganggotai Kabinet.
Timbalan Presiden Umno Mohamad Hasan juga dalam ucapan perasmian Wanita, Pemuda dan Puteri Umno baru-baru ini mengimbau prestasi buruk parti itu dalam menawan undi anak muda.
“Daripada 5.8 juta pengundi baru dalam PRU15, kita nampaknya gagal mendapat kepercayaan mereka langsung.
“Tiada peningkatan undi ketara antara jumlah undi Barisan Nasional (BN) dalam PRU14 dan PRU15," menurut Mohamad yang kini menteri pertahanan dalam kerajaan campuran.
Menurut Mak, di pihak Umno, parti Melayu itu kehilangan undi anak-anak muda selepas mereka memecat bekas menteri kesihatan, Khairy Jamaludin.
"Ismail Sabri Yaakob boleh berjalan dan berborak bersama Khairy tetapi Zahid tidak boleh berbuat demikian jelas menunjukkan di mana kedudukan Umno di mata anak-anak muda."


Fat Leonard, anak Pulau Pinang elak hukuman mati dan menyimpan rahsia peluru berpandu AS

Berdekad lamanya, perisik berusaha sedaya upaya bahkan menggunakan pelbagai teknologi tinggi bagi mencuri maklumat rahsia ketenteraan dari negara-negara yang dilihat sebagai musuh mereka.Namun, bagi seorang pemuda dari Malaysia, mendapatkan akses kepada rahsia ketenteraan Amerika Syarikat (AS) adalah perkara mudah dengan pemberian haram dan pesta seks.Dengan menyusup ke dalam lingkaran pegawai atasan tentera, Leonard Glenn Francis yang memiliki berat 300 pound atau lebih dikenali sebagai Fat Leonard mampu “menggerakkan kapal pembawa senjata seperti perahu kertas di dalam air”, meminjam kata-katanya dalam sebuah podcast baru-baru ini bersama wartawan Wall Street Journal, Tom Wright .Francis memulakan kerjayanya untuk merosakkan pegawai tentera AS ketika diundang ke sebuah keraian pada 4 Julai yang diadakan oleh kedutaan AS di Malaysia di mana dia bertemu dengan pegawai atasan tentera.Tidak lama kemudian, dia menerima kontrak pertamanya untuk membekalkan makanan untuk USS San Bernardino, sebuah kapal pendaratan tangki yang menyaksikan aksi dalam Perang Vietnam.Namun sebelum penglibatannya dengan Angkatan Laut AS, dia menjalani kehidupan bermasalah ketika masih muda.Dalam podcast itu, dia menjelaskan bagaimana kurang bimbingan daripada ibu bapanya menyebabkannya menghadapi masalah ketika polis menemui pistol, mata wang asing, dan baju kalis peluru di rumahnya.Kemudian dia dimasukkan ke dalam penjara, di mana dia mendakwa melihat tahanan lain diseksa.Setelah dua minggu, dia dibawa ke mahkamah di mana dia menghadapi hukuman mati.Ibunya datang dari England untuk membuat rayuan di hadapan hakim.Dia juga turut membicarakan tentang bagaimana membesar di Pulau Pinang pada tahun 1960-an.Menurutnya, dia belajar helah kotor perniagaan pelabuhan dengan memberikan rasuah kepada kapten-kapten kapal.Di sana juga Francis mengasah taktik helahnya itu untuk menarik perhatian pegawai tentera laut dan memenangi pelbagai kontrak melalui syarikatnya yang berpangkalan di Singapura, Glenn Defense Marine Asia.Ketika ini, dia menjalani tahanan rumah di San Diego.Pada 2015, Francis mengaku bersalah atas pertuduhan rasuah dan penipuan.Sejumlah pegawai tentera laut lain juga disiasat dan mengaku bersalah atas penglibatan mereka dalam akiviti rasuah selain memberikan maklumat terperinci kepada Leonard termasuk pergerakan kapal, perincian kapal selam dan beberapa rancangan peluru berpandu balistik.Dia mengumpul kekayaannya di sebalik “Perang Selamanya” yang dimulakan Amerika dan perang melawan keganasan negara itu apabila perbelanjaan ketenteraannya meningkat sehingga membolehkan kebocoran lebih besar dalam ekosistem yang rosak.“Anda tak perlu minta mereka bayar lebih, mereka akan berikan duit secara percuma saja. Sekiranya anda dapat kontrak pertahanan, anda akan dapat makan seumur hidup.“Angkatan tentera secara keseluruhannya, sama ada tentera laut, tentera darat, tentera udara, atau setiap bahagian – tidak ada sesiapa pun yang melakukan pemantauan fiskalnya kerana itu bukan duit mereka. Ia duit Uncle Sam,” katanya dalam podcast bersama Wright.Tentera Laut AS, terutama Armada Ketujuh yang beroperasi di Pasifik m bergantung kepada syarikat Francis untuk membekalkan makanan, bahan bakar dan keselamatan.Hubungan dan jaringannya dengan pihak berkuasa di Asia Tenggara adalah kunci kejayaan perniagaannya dengan Angkatan Laut AS.Armada Ketujuh mengawasi pergerakan 60 kapal dan kapal selam, 150 pesawat dan 20,000 pelayar.Francis bekerjasama dengan sebuah syarikat Indonesia bagi menyediakan bekalan kepada Angkatan Laut AS yang mula mengunjungi Bali apabila Subic Bay di Filipina ditutup.“Ketika kapal-kapal kembali pada waktu itu, kami memperoleh keuntungan yang sangat baik daripada lawatan kapal ke pelabuhan. Semuanya kami sediakan untuk mereka, daripada makanan, bahan bakar, pengangkutan, hingga pasukan perlindungan,” katanya, sambil menambah untuk tujuan itu dia juga perlu memberikan rasuah kepada ahli politik dan pihak berkuasa tempatan.Antara 2006 dan 2013, beberapa pegawai pesawat bagi USS Blue Ridge disogok dengan makanan, parti, minuman keras, wang tunai, percutian, curut Cuba, perabot dan jam tangan mewah selain pelacur.Francis, yang kini sedang menunggu hukumannya, mengakui bahawa dia memiliki nama-nama pegawai atasan “dalam sakunya” selain jaringan pemberi maklumat.Pegawai kanan yang terlibat termasuk bekas komander Edmond A Aruffo dan bekas pengarah operasi perisikan tentera laut Bruce Franklin Loveless.Bruce juga mengaku meletakkan harga berlebihan kepada tentera laut hingga AS$2.5 juta bagi perkhidmatan pelabuhan di Jepun.


Kos meningkat jika PRU dan PRN diadakan secara berasingan, kata menteri

Perbelanjaan negara dalam urusan pilihan raya akan meningkat dengan ketara sekiranya pilihan raya umum (PRU) dan pilihan raya negeri (PRN) diadakan pada tarikh berasingan, kata Menteri di Jabatan Perdana Menteri (Ekonomi) Mustapa Mohamed.
Beliau berkata sekiranya berlaku, ia juga dilihat boleh mempengaruhi keputusan orang ramai khususnya pengundi luar, sama ada sanggup atau tidak untuk balik mengundi dua kali, bagi menjalankan tanggungjawab mereka.
Ahli Parlimen Jeli itu berkata sekiranya berlaku PRU dan PRN pada tarikh berasingan, tumpuan pastinya dilihat akan terarah kepada aspek politik berbanding pemulihan ekonomi.
“Sudah tentu ia akan menyusahkan rakyat, mengganggu pemulihan ekonomi dan kestabilan politik kerana semua pihak mahu berkempen, memasang poster dan berceramah. (Sedangkan) Perkara penting ketika ini ialah kita mahu pulihkan ekonomi selepas memerangi pandemik Covid-19 sebelum ini,” katanya.
Beliau berkata demikian kepada pemberita selepas Majlis Penyampaian Sumbangan Pelajar Cemerlang SPM, STPM dan STAM Sekolah dalam Parlimen Jeli di Pejabat Khidmat Dato Pa, Bukit Nangka hari ini.
Awal minggu ini beberapa media melaporkan Naib Presiden PAS Mohd Amar Nik Abdullah berkata Dewan Undangan Negeri di ketiga-tiga negeri ditadbir parti itu yakni Kelantan, Terengganu dan Kedah hanya akan dibubarkan sekiranya Pilihan Raya Umum ke-15 (PRU15) diadakan tahun hadapan.


Kes baru menurun ke paras lepasi 5,100

Malaysia merekodkan kes baru sebanyak 5,162 kes menjadikan kes keseluruhan Covid-19 meningkat sebanyak 2,546,309 kes.5,019 pesakit juga direkodkan sembuh, menjadikan jumlah keseluruhan pesakit sembuh sebanyak 2,451,216.Dalam pada itu, kes yang memerlukan rawatan di unit rawatan rapi (ICU) adalah sebanyak 524 kes di mana 486 daripadanya disahkan Covid-19.Sementara itu pesakit yang memerlukan bantuan pernafasan adalah sebanyak 265 kes di mana 197 adalah kes Covid-19.Dari 5,162 kes harian yang dilaporkan pada hari ini, 104 kes (2.0%) adalah daripada Kategori Tiga, Empat, dan Lima, dan 5,058 kes (98%) lagi adalah terdiri daripada Kategori Satu dan Dua.


MPN ambil tindakan perkukuh, tambah baik sistem kesihatan pasca Covid-19, kata Muhyiddin

Majlis Pemulihan Negara (MPN) selaku pentadbir bersama agensi di bawah Kementerian Kewangan dan Agensi Pelaksanaan Ekonomi dan Koordinasi Strategik Nasional (Laksana) akan mengambil tindakan sewajarnya untuk memperkukuhkan ketahanan sistem kesihatan dan ekonomi negara pasca pandemik Covid-19.Pengerusi MPN Muhyiddin Yassin berkata ini kerana Covid-19 telah memberi pengajaran kepada negara tentang kepentingan penambahbaikan dan penstrukturan semula terhadap sistem kesihatan dan ekonomi yang lebih cekap serta berdaya tahan.“Sebagai pengerusi MPN, saya memikul amanah untuk memastikan segala perancangan di bawah Pelan Pemulihan Negara (PPN) yang merupakan strategi keluar daripada krisis kesihatan dan ekonomi kesan pandemik Covid-19, dapat berjalan seperti dirancang dan dipastikan mencapai matlamatnya.“Untuk menjayakan matlamat MPN ini, pendekatan seluruh kerajaan dan masyarakat sahaja tidak memadai, sebaliknya memerlukan pendekatan seluruh negara bagi membolehkan usaha pemulihan negara berjalan lancar dengan mendapat sokongan dari seluruh pelosok tanah air,” katanya ketika berucap pada majlis Diners Club Talk anjuran Maktab Ketahanan Nasional malam tadi.Dalam pada itu Muhyiddin turut menyentuh usaha kerajaan dalam melaksanakan proses vaksinasi yang pantas sehingga memperlihatkan hasil melalui pengurangan kes baharu Covid-19 di seluruh negara dengan statistik harian jangkitan menurun kepada empat angka dan kebanyakan kes dalam kategori tidak bergejala atau bergejala ringan.Beliau turut mengingatkan rakyat Malaysia untuk sentiasa bersedia menghadapi ancaman yang mampu menggugat keselamatan rakyat dan kestabilan negara yang muncul tanpa amaran, pada masa hadapan.“Tahap kesiapsiagaan itu bukan sahaja dalam aspek pertahanan, bahkan meliputi antaranya pemerkasaan kawalan penyakit, pembangunan vaksin dan sokongan yang mencukupi terhadap petugas kesihatan dan keselamatan yang menjadi frontliners kita.“Dalam era baru ini, kita perlu mengatur strategi, agar pada masa depan kita telah bersedia dari segi mental dan fizikal untuk menghadapi pandemik, bukannya baru hendak bertindak selepas dilanda pandemik,” katanya.


SPRM mohon bantuan DoJ dalam siasatan bekas bos Astro

Suruhanjaya Pencegahan Rasuah Malaysia (SPRM) berkata hari ini pihaknya akan memohon bantuan Jabatan Keadilan (DoJ) Amerika Syarikat (AS) bagi mendapatkan maklumat lanjut dalam siasatan kes bekas ketua pegawai eksekutif (CEO) Astro Rohana Rozhan susulan pendedahan yang dibuat bekas pegawai bank Goldman Sachs Tim Leissner baru-baru ini.Ketua Pesuruhjaya SPRM Azam Baki turut mengesahkan aset bernilai AS$10 juta milik Rohana disita.“Kami sudah membeku aset bernilai AS$10 juta dan akan terus mengumpul maklumat lanjut dari US,” katanya pada sidang media di ibu pejabat SPRM di Putrajaya hari ini.“Kami akan memanggilnya semula sekiranya perlu untuk merakan kenyataan. Buat masa ini, kes tersebut masih dalam siasatan di bawah Akta Pencegahan Pengubahan Wang Haram 2001.”Tambah beliau, SPRM akan memanggil lagi beberapa individu, namun nama-nama mereka tidak boleh didedahkan buat masa ini.Sebelum ini MalaysiaNow melaporkan SPRM mengeluarkan perintah pembekuan aset dan akaun bank milik Rohana ketika memulakan siasatan terhadap Leissner yang mengatakan bahawa dirinya diugut untuk membelikan sebuah rumah bernilai AS$10 juta di London.Pada 24 Februari, Rohana dipanggil ke Ibu Pejabat SPRM di Kuala Lumpur bagi memberi keterangan untuk membantu siasatan.Ditanya mengenai dakwaan Leissner, Azam bagaimanapun enggan mengulas lanjut, memandangkan kes tersebut kini dalam proses perbicaraan di mahkamah AS.


China isytihar 'kemenangan muktamad' ke atas Covid-19

Pemimpin tertinggi China mengisytiharkan "kemenangan muktamad" ke atas Covid-19, sambil berkata usahanya membawa kepada lebih 200 juta orang mendapatkan rawatan perubatan dan negara itu mempunyai kadar kematian terendah di dunia.
"Dengan usaha berterusan untuk mengoptimumkan langkah pencegahan dan kawalan Covid-19 sejak November 2022, tindak balas Covid-19 China membuat peralihan yang lancar dalam tempoh yang agak singkat," kata Jawatankuasa Tetap Biro Politik China (PSC) dalam mesyuarat semalam.
"Kemenangan besar yang menentukan dalam pencegahan dan kawalan wabak dicapai."
Hampir 800,000 kes teruk menerima rawatan sewajarnya, tetapi pemimpin memberi amaran bahawa meskipun keadaan wabak terus bertambah baik di China, virus itu masih merebak ke seluruh dunia dan terus bermutasi, menurut media kerajaan.
Mesyuarat itu menegaskan bahawa China akan meningkatkan kadar vaksinasi untuk warga emas, dan mengukuhkan bekalan dan pengeluaran barangan perubatan.
Badan kepimpinan tertinggi di China, PSC menggesa semua lokaliti dan jabatan untuk memperkukuh sistem perkhidmatan perubatan, menurut laporan dari Xinhua.
Pada Disember tahun lalu, China menarik balik dasar ketatnya selama hampir tiga tahun berikutan bantahan terhadap sekatan anti-virus yang dilakukan kerajaan.
Tindakan pusingan U itu mencetuskan penularan Covid-19 ke atas 1.4 bilion populasi penduduknya yang sebahagian besarnya terlindung daripada penyakit itu sejak ia muncul di bandar Wuhan pada akhir 2019.
Data kecil dari negara itu mengenai kematian dan kemasukan ke hospital ketika lonjakan yang melanda seluruh negara menyebabkan banyak negara melaksanakan sekatan terhadap pelancong China, mengundang kemarahan kerajaan tembok besar itu.
Banyak negara dan Pertubuhan Kesihatan Sedunia membuat spekulasi bahawa China kurang melaporkan angka kematian selama berbulan-bulan.
Kebimbangan memuncak apabila penghijrahan besar-besaran pengembara semasa Tahun Baru Cina akan membawa kepada lonjakan kes, namun kerajaan baru-baru ini berkata situasi Covid-19 berada pada "tahap rendah" selepas cuti tahun baru.


Anwar berbohong dalam isu hutang Felda, kata Muhyiddin

Pengerusi Perikatan Nasional (PN) Muhyiddin Yassin hari ini menegaskan Anwar Ibrahim tidak layak dikekalkan sebagai perdana menteri kerana "berbohong besar” dalam isu hutang peneroka Felda.
Muhyiddin dalam kenyataan di Facebook menafikan dakwaan Anwar yang menuduhnya tidak melaksanakan pelupusan hutang Felda ketika menjadi perdana menteri.
Katanya, perkara itu sudah pun disahkan sendiri oleh menteri di Jabatan Perdana Menteri dalam jawapan di Parlimen pada 23 Februari 2023 di mana menyatakan pelupusan hutang peneroka Felda sudah dilaksanakan pada 2021.
"Namun, oleh kerana kekangan aliran tunai Felda, kerajaan PH (Pakatan Harapan)-BN (Barisan Nasional) tidak dapat melaksanakan pelupusan hutang peneroka secara berterusan.
"Saya bukan jenis manusia yang suka berbohong dan tidak mengotakan janji.
"Yang suka berbohong dan tidak menunaikan janji ialah Anwar Ibrahim," katanya dalam kenyataan tersebut.
Kenyataan beliau timbul susulan pengumuman Anwar pada Sambutan Hari Peneroka 2023 pada Jumaat yang menyebut kerajaan campuran bertindak memansuhkan hutang peneroka itu kerana memahami apa yang dihadapi oleh peneroka dan mengangkat semula darjat Felda.
Dengan itu, kata Anwar, kerajaan akan meneruskan dana pembiayaan sukuk Felda yang tertangguh sebelum ini dengan menyalurkan peruntukan sehingga RM1 bilion setahun untuk 10 tahun akan datang kepada Felda.
Ketika menjadi perdana menteri ke-8, Muhyiddin mengumumkan kerajaan bersetuju melupuskan sebahagian pinjaman peneroka berjumlah RM8.3 bilion melalui inisiatif pelarasan pinjaman peneroka secara bersyarat.
Ini terutama bagi peneroka generasi awal yang berkorban keringat dan air mata untuk membolehkan program rancangan pembangunan tanah itu dijayakan.
Muhyiddin juga menafikan dakwaan Anwar dengan mengatakan bekas pengerusi Felda, Idris Jusoh sendiri pernah tampil membuat kenyataan pada Februari lalu dengan menegaskan pelupusan hutang peneroka berjumlah RM8.3 bilion sudah pun selesai.
Atas sebab itu, kata Muhyiddin, pembohongan yang terbaharu berkait peneroka Felda ini membuktikan bahawa semakin jelas Anwar bukanlah seorang yang layak untuk kekal menjadi perdana menteri.


Kes harian turun bawah 2,800, 6 lagi terkorban

2,798 kes baru Covid-19 direkodkan semalam menjadikan jumlah keseluruhan sebanyak 4,755,288 kes.
Sebanyak 4,669 pesakit turut dilaporkan sembuh, menjadikan jumlah keseluruhan kes sembuh sebanyak 4,678,262.
Ketika ini, 40,890 kes aktif direkodkan, dengan 39,417 atau 96.4% daripadanya sedang menjalani kuarantin kendiri.
Dalam pada itu, 29 (0.1%) kes kini berada di pusat kuarantin sementara 1,379 (3.4%) dimasukkan ke hospital.
Kes yang memerlukan rawatan di unit rawatan rapi (ICU) adalah sebanyak 65 kes dan 39 daripadanya memerlukan bantuan alat pernafasan.
Kadar penggunaan kemudahan ICU di seluruh negara kini sebanyak 62.1% dengan kes Covid-19 merangkumi 17.4%.
Enam lagi kematian dilaporkan termasuk satu kes kematian sebelum tiba di hospital menjadikan kes keseluruhan sebanyak 36,136 orang.


97% dewasa, 86.2% remaja lengkap divaksinasi

Sebanyak 97% atau 22,698,593  individu dewasa di negara ini telah lengkap menerima suntikan vaksin Covid-19, setakat 11.59 malam tadi.Berdasarkan data kementerian kesihatan (KKM) melalui laman CovidNow, sejumlah 98.4% atau 23,034,278 individu dewasa pula telah menerima sekurang-kurangnya satu dos vaksin.Sementara itu, 86.2% atau 2,712,550 populasi remaja berumur 12 hingga 17 tahun telah melengkapkan vaksinasi mereka, manakala 89.8% atau 2,824,704 telah menerima sekurang-kurangnya satu dos suntikan vaksin.Dalam pada itu, 142,607 dos suntikan vaksin diberikan semalam melibatkan 7,347 suntikan dos lengkap, 4,744 dos pertama dan 130,516 pula suntikan dos penggalak.Perkembangan itu menjadikan jumlah kumulatif pemberian vaksin bagi Program Imunisasi Covid-19 Kebangsaan (PICK) kini meningkat kepada 53,671,277 dos.Jumlah kumulatif dos penggalak kini sebanyak 2,590,730.


Pelancong dari negara berisiko Omicron dilarang masuk sementara waktu

Menteri Kesihatan Khairy Jamaluddin hari ini berkata larangan sementara akan dikenakan ke atas pelancong dari negara yang melaporkan varian dibimbangi (VOC) Omicron atau negara dianggap berisiko tinggi.Menurutnya, kerajaan juga akan menangguhkan rancangan untuk menubuhkan apa yang dipanggil Laluan Perjalanan Vaksinasi (VTL) dengan negara-negara tersebut.“Penangguhan dilaksanakan sehingga gambaran lebih jelas diperolehi mengenai penularan varian Omicron di peringkat global,” katanya pada satu sidang media hari ini.Dalam pada itu Khairy berkata sistem “autogate” Jabatan Imigresen Malaysia di pintu masuk negara ini akan diberhentikan operasi buat sementara waktu berkuat kuasa serta-merta, berikutan penularan varian dibimbangi (VOC) Omicron di 20 negara.Menurutnya, penumpang penerbangan dari negara yang melaporkan penularan VOC Omicron atau negara berisiko akan dibenarkan masuk melalui Lapangan Terbang Antarabangsa Kuala Lumpur (KLIA) sahaja.“Pihak MAHB perlu menyediakan “gate” khas bagi penerbangan tersebut,” katanya.Beliau turut berkata syarikat penerbangan “bertanggungjawab mengenal pasti penumpang dari negara yang melaporkan penularan VOC Omicron atau negara yang berisiko tinggi.”Selain itu, syarikat penerbangan juga diarahkan untuk mengemukakan maklumat penumpang tersebut kepada pejabat kesihatan KLIA bagi memudahkan pengendalian ketibaan mereka.Langkah menyediakan laluan khas kepada penumpang yang dikenal pasti itu adalah bagi penyelarasan stesen kuarantin dan proses saringan kesihatan mengikut garis panduan Agensi Pengurusan Bencana Negara (Nadma).Sebelum ini langkah serupa diambil kerajaan pada awal pandemik melanda negara pada Mac tahun lalu.Ia bagi tujuan kawalan yang lebih ketat dalam menangani penularan virus Covid-19.Khairy turut mengingatkan supaya orang ramai tidak meraasa selesa dengan kejayaan kadar vaksinasi dalam negara sehingga wujud mereka yang tidak mahu menerima dos penggalak.“Saya ingin tegaskan sekali lagi, jangan ambil mudah perkara ini. Sekiranya anda telah layak untuk menerima dos penggalak dan telah diberikan janji temu, sila penuhi janji temu tersebut dan ambillah dos penggalak. “Dengan kewujudan VOC Omicron, KKM sangat menggalakkan pengambilan dos penggalak,” katanya.


Bantuan Prihatin Rakyat fasa kedua diagih bermula 7 Mei

Kementerian kewangan mengumumkan Fasa 2 inisiatif Bantuan Prihatin Rakyat (BPR) akan dimulakan pada 7 Mei depan selepas sejumlah RM1.93 bilion disalurkan kepada 8.4 juta daripada golongan B40 pada Fasa 1 BPR.Menteri Kewangan Tengku Zafrul Aziz dalam satu kenyataan hari ini berkata peruntukan Fasa 2 BPR akan memanfaatkan jumlah penerima yang sama, merangkumi 3.6 juta isi rumah, 1.0 juta warga emas (bujang/tiada pasangan) dan 3.8 juta individu bujang.“Mereka akan menerima bayaran secara berperingkat mulai 7 Mei 2021 yang melibatkan peruntukan berjumlah RM2.75 bilion.”Menurut Zafrul, peningkatan peruntukan tersebut adalah berikutan penambahbaikan kadar bayaran kepada penerima.“Jika dahulunya penerima dari kategori isi rumah menerima RM300 dan penerima bujang menerima RM150, kini pembayaran kepada penerima adalah di antara RM150 hingga RM600, berdasarkan kelayakan setiap penerima,” katanya.Zafrul berkata setiap penerima yang layak boleh menyemak status kelulusan BPR mulai 7 Mei 2021 melalui pautan https://bpr.hasil.gov.my.Berhubung cara pembayaran BPR bagai fasa kedua ini, Zafrul menjelaskan ia akan terus dikreditkan ke dalam akaun bank atau melalui cawangan Bank Simpanan Nasional (BSN).Zafrul berkata, bagi memastikan program BPR disasarkan kepada mereka yang benar-benar layak, tempoh permohonan rayuan akan dibuka mulai 15 hingga 30 Jun 2021.“Dengan adanya proses rayuan ini, sebahagian daripada mereka yang telah ditolak permohonannya masih diberi peluang untuk mengemukakan rayuan berserta dokumen yang berkaitan untuk disemak semula oleh LHDNM.”Cara pembayaran BPR Fasa 2Jenis penerimaTarikh Pembayaran MulaiCara PembayaranIsi rumah, warga emas dan individu bujang7 – 12 Mei 2021Terus dikreditkan ke dalam akaun bankPenerima yang tidak mempunyai akaun bank (termasuk di Sabah & Sarawak)17 Mei 2021Melalui cawangan Bank Simpanan Nasional (BSN). Pihak BSN akan mengeluarkan panduan SOP dari semasa ke semasa